Dunia semakin ‘tenat’ 100 negara alami cuaca lebih panas

GLASGOW: Di sebalik semua janji yang ditaburkan untuk mengambil langkah perubahan, dunia dilihat kian tenat dan masih menuju ke tahap berbahaya.

Berdasarkan penilaian terkini oleh Pertubuhan Bangsa-Bangsa Bersatu (PBB), pakar mengkaji mengenai perubahan iklim melibatkan lebih 100 negara dan merumuskan dunia menuju ke arah yang salah.

Saintis baru-baru ini mengesahkan untuk mengelakkan kesan buruk daripada cuaca lebih panas, pelepasan karbon di peringkat global perlu dikurangkan sebanyak 45 peratus menjelang 2030.

Namun, analisis terkini menunjukkan pelepasan karbon tersebut meningkat sebanyak 16 peratus dalam tempoh tersebut.

Keadaan itu menyebabkan kenaikan suhu 2.7 darjah celcius melebihi masa pra-industri yang jauh melebihi had ditetapkan oleh komuniti antarabangsa.

Ketua Perunding Perubahan Iklim PBB, Patricia Espinosa berkata, peningkatan sebanyak 16 peratus itu merupakan kebimbangan yang sangat besar.

“Ini sangat berbeza dengan tuntutan sains untuk pengurangan pelepasan berskala besar, cepat dan besar bagi mencegah penderitaan iklim yang semakin teruk, terutamanya negara yang paling terdedah di seluruh dunia,” katanya.

Itu adalah amaran keras yang diberikan sebelum persidangan iklim COP26 yang dijadualkan berlangsung di Glasgow, enam minggu dari sekarang.

Matlamat utama persidangan itu bagi menaruh harapan berterusan untuk mengehadkan kenaikan suhu global dengan menyakinkan negara-negara bersidang untuk mengurangkan pelepasan karbon.

Berdasarkan peraturan Perjanjian Paris mengenai perubahan iklim, negara-negara terlibat perlu memperbaharui rancangan pengurangan karbon setiap lima tahun.

Namun, PBB memberitahu dari 191 negara yang mengambil bahagian dalam perjanjian itu, hanya 113 yang mengotakan janji tersebut.

Menteri Britain, Alok Sharma yang akan mempengerusikan persidangan COP26 berkata, negara-negara yang memiliki perancangan iklim yang jelas menyaksikan ‘tahap pelepasan karbon yang semakin menurun’.

“Tetapi tanpa tindakan dari semua negara, terutamanya negara ekonomi terbesar, usaha tersebut hanya sia-sia,” jelasnya.

Kajian oleh Climate Action Tracker mendapati hanya negara kumpulan G20 yang merupakan negara perindustrian terkemuka, termasuk United Kingdom dan Amerika Syarikat (AS) memperkukuhkan usaha mengurangkan pelepasan karbon.

Dalam analisis lain, Institut Sumber Dunia dan Analisis Iklim melaporkan bagaimana China, India, Arab Saudi dan Turki yang bersama-sama bertanggungjawab terhadap 33 peratus gas rumah hijau belum mengemukakan sebarang rancangan terkini.

Australia dan Indonesia masih mempunyai sasaran pengurangan karbon yang sama seperti dilakukan pada 2015.

Brazil, Mexico dan Rusia pula dilihat berlaku peningkatan pelepasan karbon ke atmosfera bumi.

Penurunan segera tahap pelepasan gas karbon adalah menjadi keutamaan bagi negara-negara miskin yang paling terdedah dengan kenaikan permukaan paras laut dengan cuaca panas serta kemarau melampau.-AFP

See author's posts


Huang komited ngemansangka infrastuktur sekula

SARIKEI: Kaban Kunsil Nengeri (ADUN) N45 Repok, Dato’ Sri Huang Tiong Sii udah ngatur penemuai laban deka meratika pemujur Projek Transformasyen Menua Pesisir (RTP) ba Sekolah Kebangsaan Jenis Cina (SJKC) Bulat.

Penemuai ke diatur empai lama ke udah disereta bala tuai mensia mayuh enggau tim ari Palan Servis N45 Repok.

Huang sigi komited nentuka pemansang infrastuktur sekula diadu sereta dikemanahka agi ngambika meri penyenang ngagai komuniti sekula lebih agi bala nembiak sekula enggau pengajar ke begunaka endur ke lantang maya ngaga pengawa.

Ketegal nya iya seruran ngatur penemuai sereta betemu enggau staf sekula ngambika nemu bansa bantu ke patut diberi ngagai sekula.

Ba taun 2017, Huang mega ngemendarka agih RTP 2017 penyampau RM106,000 diberi ngagai SJKC Bulat.

Ba taun tu iya sekali agi mega ngemendarka agih RTP 2020 penyampau RM53,000 diberi ngagai SJKC Bulat.

Semua agih RTP ke diberi iya nya dikena ngadu enggau ngemanahka infrastruktur ba sekula nya.

Kelimpah ari nya Huang mega meri terima kasih ngagai Perintah Sarawak enggau Kepala Menteri Datuk Patinggi Abang Johari Tun Openg laban seruran ngemeranka pengelantang enggau penyenang pengidup rayat Sarawak.

Ku iya, semua RTP ke diberi ngagai rayat nya ngayanka Perintah Sarawak sigi enggau naka ulih ngemansangka nengeri Sarawak sereta ngemeranka penyenang enggau pengelantang pengidup rayat.

Oleh Earl Anek

See author's posts


TNB perluas pemasangan meter pintar di seluruh negara

KUALA LUMPUR: Tenaga Nasional Bhd (TNB) merancang untuk memperluaskan pemasangan meter pintar di seluruh negara dengan sasaran 1.2 juta unit di Lembah Klang selepas kejayaannya memasang 340,000 unit di Melaka.

Ketua Pegawai Runcit TNB, Megat Jalaluddin Megat Hassan berkata, syarikat utiliti tersebut dijangka membekalkan hampir sembilan juta unit di seluruh negara menjelang 2021 agar lebih ramai pengguna mendapat manfaat daripada meter berkenaan.

Beliau berkata meter pintar mempunyai banyak kelebihan dan teknologi yang digunakan adalah berkesan untuk mengawal penggunaan elektrik.

“Antara kelebihan meter pintar ialah pelanggan boleh mengetahui trend penggunaan dan apabila kita mendapat maklumat tentang trend penggunaan, pelanggan boleh mengawal trend itu,” katanya dalam temubual di Buletin Utama yang disiarkan di TV3, baru-baru ini.

Megat Jalaluddin berkata setakat ini, antara maklum balas positif yang diterima mengenai meter tersebut ialah pengguna terus menerima bil elektrik mereka seperti biasa (bukannya bil anggaran) meskipun dalam tempoh Perintah Kawalan Pergerakan (PKP).

“Sepanjang tempoh PKP ini, pengguna yang telah dipasang meter pintar tidak terkesan dengan bil anggaran, malah mereka menerima bil sebenar penggunaan semasa tempoh PKP,” katanya.

Beliau menambah bil sebenar pengguna boleh diakses terus menerusi e-mel, paparan di aplikasi MyTNB dan laman web TNB.

Katanya, menerusi penggunaan aplikasi itu, pembayaran bil juga lebih mudah, tepat dan telus di samping dapat mengawal dan memantau penggunaan untuk mendidik mereka mengenai penjimatan tenaga.

Setakat ini, lebih 700 juta meter pintar telah dipasang di seluruh dunia termasuk di Eropah and Amerika Syarikat.

TNB memulakan pemasangan meter pintar di bawah projek perintis di Melaka dan Putrajaya sejak 2014 hingga 2016. – Bernama

See author's posts


Karim ucap tahniah kepada Pandelela

MENTERI Belia dan Sukan Sarawak, Datuk Abdul Karim Rahman Hamzah mengucapkan tahniah kepada penerjun negara, Pandelela Rinong yang memenangi pingat emas dalam 10 meter platform individu di Kejohanan Terjun Piala Dunia FINA yang berlangsung di Jepun pada 5 Mei lalu.

“Dikesempatan ini saya mengucapkan syabas kepada Pandelela kerana berjaya mengharumkan nama negara Malaysia dipersada dunia dengan memenangi pingat emas pertama buat skuad negara kita pada tahun ini,” kata Datuk Abdul Karim yang juga Menteri Pelancongan, Kesenian dan Kebudayaan Sarawak.

Menurutnya, pencapaian Pendelela begitu bermakna kepada negara kerana kejohanan dunia yang beliau sertai adalah yang terakhir buat atlet atlet dari seluruh negara yang memburu tempat ke temasya Olimpik Tokyo pada tahun ini.

“Pencapaian beliau (Pandelela) amatlah membanggakan kita semua kerana ia dianggap sebagai satu bonus untuk skuad kebangsaan kita dan ianya telah diguna untuk menilai prestasi atlet selepas hampir setahun tanpa beraksi di sebarang pertandingan,” ujarnya.

“Bagi pihak Kementerian Belia dan Sukan Sarawak, saya menyeru kepada atlet atlet tempatan kita untuk mengandakan usaha mereka dalam berlatih dan menyiapkan diri untuk lebih bersedia dalam mengalas cabaran negara dipersada dunia terutama pertandingan peringkat antarabangsa,” jelasnya.

Beliau menambah, pencapaian Pandelela juga membuktikan bahawa atlet Sarawak mampu bertanding dengan pesaing dari negara yang lebih maju dari segi kemajuan sains sukan, diet pemakanan dan teknologi sukan yang kini menjadi antara faktor penting dalam penyediaan atlet bertaraf antarabangsa.

Oleh NUR AIN OTSMAN

See author's posts


Anwar hadir pembukaan, sesi pleno Sidang Kemuncak ASEAN

LABUAN BAJO: Perdana Menteri Datuk Seri Anwar Ibrahim menghadiri pembukaan dan sesi pleno Sidang Kemuncak ASEAN ke-42 2023 hari ini untuk membincangkan beberapa isu kepentingan bersama dengan kumpulan serantau.

Sebanyak lapan ketua kerajaan dari 10 negara anggota ASEAN menyertai sidang kemuncak itu kecuali Myanmar yang tidak dijemput dan Thailand yang menghadapi pilihan raya pada 14 Mei.

Turut hadir Setiausaha Agung ASEAN Jen Dr Kao Kim Hourn dan Perdana Menteri Timor Leste Taur Matan Ruak.

Para pemimpin memulakan pertemuan dua hari mereka untuk membincangkan beberapa isu penting bagi menggalakkan rantau yang lebih kuat dalam mengukuhkan daya tahan ekonomi serantau dan menghadapi cabaran semasa.

Ini selaras dengan tema pengerusi ASEAN pada 2023 iaitu Indonesia, “ASEAN Matters: Epicentre of Growth”. – Bernama

See author's posts


Johor jadi ‘LUBUK REZEKI’

KEBANGGAAN … Siti Rahmah (kiri) antara ribuan anak Sarawak berhijrah ke Johor menunjukkan pusat rawatan ibu bersalin yang diusahakannya di Taman Megah Ria, Pasir Gudang. • Foto BERNAMA

JOHOR BAHRU: Berbekalkan keinginan untuk mengubah taraf kehidupan keluarga, Siti Rahmah Abdullah nekad berhijrah dari kampung halamannya di Rumah Panjang Richard, Kapit, Sarawak ke Johor Bahru pada usia baru menginjak 16 tahun.

Walaupun ketika itu mahu meneruskan persekolahan ke peringkat lebih tinggi, beliau sedar tidak mampu berbuat demikian kerana ibu bapanya hanya bekerja sebagai petani dan bergelut untuk menyara kehidupan mereka sekeluarga.

Lantas apabila dipelawa oleh seorang saudaranya untuk bekerja di sebuah kilang di Johor Bahru, Siti Rahmah tidak berfikir panjang dan terus bersetuju, dengan harapan dapat membantu ibu bapanya.

Hari ini, selepas 28 tahun, Siti Rahmah mengakui kepada Bernama bahawa keputusannya untuk berhijrah ternyata tepat kerana kini sudah mampu membuka perniagaan sendiri di Taman Megah Ria di Pasir Gudang setelah bertahun-tahun mengumpul modal perniagaan sebagai pekerja kilang.

“Saya sukakan kelainan dan apabila sudah menetap lama di sini, saya terfikir mengapa tidak melibatkan diri dalam bidang perniagaan yang lebih menguntungkan berbanding hanya bekerja di kilang. Itu adalah asas yang saya pegang untuk mengubah kualiti kehidupan diri dan keluarga,” katanya yang mengusahakan perniagaan pusat rawatan alternatif kepada ibu bersalin.

Transformasi kehidupan yang dilalui Siti Rahmah itu hanyalah sebahagian kisah anak Sarawak yang berhijrah ke Johor sejak awal 80-an bagi mencari pelbagai peluang ekonomi termasuk pekerjaan bagi meningkatkan pendapatan keluarga.

Kini dianggarkan kira-kira 30,000 anak Sarawak menetap di negeri Selatan Semenanjung itu dengan kebanyakannya bekerja di sektor perkilangan, perkhidmatan, gas dan minyak, serta di Singapura.

Pengerusi Persatuan Raban Anak Sarawak Johor Muhammad Danish Sangkan Jantom berkata kehadiran mereka yang diterima baik oleh penduduk setempat dan kerajaan negeri turut membolehkan komuniti mereka menjalankan perniagaan antaranya berasaskan produk dan makanan Sarawak.

Ini terbukti melalui kewujudan tapak Pasar Borneo di Permas, Pasir Gudang sejak 2013 yang menjadi medan kepada 54 peniaga kecil Sarawak menjual sayur-sayuran, produk kraftangan dan makanan dari Sarawak, serta beberapa kedai lain yang diusahakan masyarakat itu sendiri.

Pasar berkenaan beroperasi setiap Rabu, Sabtu dan Ahad bermula 11 pagi hingga 6 petang itu turut menjadi destinasi pelancongan kepada mereka yang berkunjung ke Johor kerana mengetengahkan keunikan sendiri.

“Sejak mewujudkan komuniti besar, kami tidak pernah berasa dipulau di sini walaupun pada mulanya terdapat beberapa isu kejutan budaya, namun perhatian kerajaan negeri cukup baik kerana dana dan geran sentiasa disalurkan untuk membolehkan persatuan membantu anak Sarawak.

“Mengambil contoh kisah Siti Rahmah, kejayaannya hasil bantuan agensi kerajaan negeri seperti Johor Corporation (JCorp) yang memberikan modal kewangan, latihan pengurusan dan pemasaran bagi membolehkannya bersaing di pasaran,” kata Muhammad Danish.

Oleh itu, beliau berharap sesiapa pun parti atau gabungan politik yang berjaya membentuk kerajaan negeri baharu pada Pilihan Raya Negeri (PRN) Johor akan dapat terus memperkasakan ekonomi masyarakat tersebut, selain membuka peluang yang seluasnya kepada mereka untuk memiliki Rumah Mampu Milik Johor (RMMJ).

Katanya, ini penting kerana banyak projek perumahan di Johor berharga melebihi RM300,000, mengatasi kemampuan sebahagian besar anak Sarawak yang bekerja di sektor perkilangan.

“Kami juga berharap isu pelantikan Ketua Masyarakat Sarawak dipercepatkan bagi memudahkan urusan hal ehwal anak Sarawak kerana ketiadaan jawatan itu kini menyukarkan penyaluran maklumat penting seperti bantuan dan latihan perniagaan kepada komuniti,” katanya.

Data terkini Suruhanjaya Pilihan Raya (SPR) menunjukkan seramai 15,162 rakyat Sarawak di Johor layak mengundi pada pilihan raya negeri itu pada Sabtu ini, dengan 3,341 daripadanya berpusat di kawasan Dewan Undangan Negeri (DUN) Permas diikuti DUN Tiram (2,136) dan Johor Jaya (1,370). – Bernama

See author's posts


Atletico di ambang kejuaraan

DIEGO Simeone memuji Luis Suarez sebagai ‘luar biasa’ semalam setelah pemain antarabangsa Uruguay itu menjaringkan gol yang boleh menyebabkan Atletico Madrid muncul juara La Liga Sepanyol, jaringan lewat beliau berjaya meraih kemenangan dramatik 2-1 ke atas Osasuna.

Atletico ketinggalan di belakang Osasuna dengan perlawanan berbaki sembilan minit di Wanda Metropolitano dan menghadapi kekalahan yang bukan hanya menangguhkan usaha mereka untuk menjadi juara tetapi membiarkan Real Madrid, yang mengalahkan Athletic Bilbao 4-0, untuk naik ke puncak dengan baki satu perlawanan lagi.

Sebaliknya, Atletico menjaringkan gol pada minit ke-82 dan ke-88 untuk melakukan kebangkitan yang menakjubkan. Renan Lodi berjaya menyamakan kedudukan sebelum Suarez terbukti menjadi wira, melepaskan percubaan daripada jarak lapan ela untuk mencetuskan perayaan besar-besaran.

“Dia luar biasa,” kata Diego Simeone. “Dia datang ke sini untuk membuktikan orang salah, ingin menunjukkan bahawa dia adalah penyerang yang masih berada di puncak permainannya. Siapa yang lebih baik daripada dia untuk memutuskan perlawanan yang kelihatan seperti jauh daripada kami?”

“Ini adalah saat-saat kebahagiaan,” kata Suarez. “Ini adalah salah satu babak pertama terbaik musim ini. Kami terlepas banyak peluang, terutama saya, tetapi untuk memenangi liga, anda harus menderita dan hari ini kami melangkah setapak lagi.”

Untuk dinobatkan sebagai juara dengan baki satu perlawanan lagi, Atletico memerlukan Real Madrid melakuakan kesilapan di San Mames tetapi Nacho Fernandez meletakkan Real di depan dalam babak kedua dan keutamaan Atletico dengan pantas menjadi pemeliharaan.

Kemenangan mengekalkan kelebihan dua mata mereka dan satu lagi kemenangan di Real Valladolid pada hujung minggu depan akan menjamin kejuaraan liga kedua dalam tempoh 25 tahun.

Barcelona tidak lagi dalam saingan setelah mereka tewas 2-1 di tempat sendiri kepada Celta Vigo. Santi Mina menjaringkan dua gol, termasuk gol kemenangan pada minit ke-89 untuk Celta setelah Lionel Messi menanduk masuk gol pembukaan.

Suarez, yang dipaksa meninggalkan Barca pada musim panas lalu, telah menjaringkan 20 gol musim ini, dengan jaringan terakhirnya meletakkan pasukan barunya di ambang gelaran. – AFP

See author's posts


JKKK Bintawa, SCPA henti aktiviti

KUCHING: Pasukan rondaan Jawatankuasa Keselamatan dan Kemajuan Kampung (JKKK)Bintawa dan Sarawak Community Policing Association (SCPA) telah menghentikan aktiviti berikutan nasihat daripada pihak polis.

Setiausahanya, David Hii berkata SCPA telah melancarkan satu kumpulan whatsapp yang dipanggil “Bintawa Community Security Guard”.

Hii berkata tujuannya adalah supaya penduduk di Bintawa boleh bertukar maklumat dan memberi amaran sekiranya terdapat aktiviti-aktiviti yang mencurigakan.

“Maklumat ini Akan disalurkan kepada pihak polis untuk tindakan selanjutnya.

“Ini adalah penting kerana maklumat sebegini dapat memberi kesedaran dan membantu di dalam mencegah jenayah,” kata Hii.

Ahli SPCA Bintawa juga mengedar risalah pencegahan jenayah kepada penduduk untuk menungkatkan kesedaran di kalangan masyarakat setempat.

Hii berkata kerjasama oleh penduduk diperlukan untuk memastikan keselamatan dan kesejahteraan semua masyarakat.

See author's posts


Pencarian dua tahanan warga Indonesia diperluaskan

KUCHING: Pencarian dua tahanan warga Indonesia yang melarikan diri dari Balai Polis Tapah sekitar 1.00 petang Isnin lalu diperluaskan.

Pesuruhjaya Polis Sarawak, Dato Mohd Azman Ahmad Sapri mengesahkan bahawa polis memperluaskan kawasan pencarian sehingga ke radius 5 km.

“Selain itu, kita juga menambah seramai 112 anggota untuk membantu pencarian.

“Termasuk K9 daripada Jabatan Bomba, Platun Tiger dari Pasukan Gerakan Am (PGA) dan unit dron dari Air Wing PDRM bagi mencari dua tahanan warga Indonesia yang meloloskan diri dari Balai Polis Tapah,” ujarnya.

Mohd Azman yang melawat Balai Polis Tapah berkata, polis daerah lain turut terlibat mengendalikan sekatan jalan raya untuk tujuan pencarian kedua-dua suspek berkenaan..

Kedua-dua suspek itu, Kelvin (21) dan Bony (31) dari Jawa Timur ditahan pada 7 Jun lalu atas kesalahan berkaitan imigresen dan ditempatkan di lokap Balai Polis Tapah.

Oleh Connie Chieng

See author's posts


YADIM santuni Orang Yang DiParol

KUCHING: Yayasan Dakwah Islamiah Malaysia (YADIM) Negeri Sarawak berkunjung ke Pejabat Parol Jabatan Penjara, Kuching bagi menyantuni Orang Yang DiParol (ODP) dalam Program Bantuan Musaadah 2.0 Negeri Sarawak, semalam.

Sebanyak 33 kotak bantuan pek barangan dapur berupa keperluan dapur seperti beras, tepung, bihun, roti bungkus, perisa minuman, gula, kicap dan sos turut disumbangkan.

Sumbangan simbolik tersebut disampaikan Pengarah YADIM Sarawak, Awang Dulhadi Awang Mat kepada Ketua Inspektor Penjara, Zuhainim Sebli serta lima ODP Pejabat Parol.

Dalam pada itu, Awang Dulhadi berkata, kerjasama antara YADIM dan Parol akan terus dijalankan seperti mana yang telah dilaksanakan bagi membantu ODP ini dalam proses pemulihan dari sudut bimbingan agama.

“Dengan keadaan situasi masa ini, ada dalam kalangan masyarakat terutama ODP di sini yang terkesan dengan pandemik Covid-19 dan saya berharap agar bantuan ini sedikit sebanyak dapat meringankan beban mereka,”tambahnya.

Ujar Zuhainim Sebli, Parol akan terus menjalinkan kerjasama program sama ada program yang sedia ada dan penglibatan ODP kepada kemasyarakatan.

“Terima kasih kepada YADIM Sarawak dalam usaha membantu dan menyalurkan sumbangan terutama ODP yang terkesan ketika pendemik Covid-19,”ujarnya.

Di samping itu, pelbagai perancangan program dibincangkan bersama kedua-dua agensi termasuk dari sudut usaha membantu ODP dalam pemulihan diri, penglibatan ODP dengan aktiviti sukarelawan dan menjana pendapat ekonomi dikala mengharungi pendemik wabak Covid-19 berlaku pada ketika ini.

Turut hadir, Inspektor Penjara, Ambrose Kon Ted Wei serta pegawai Parol dan YADIM.

Oleh ‘AINI ‘AFIFAH HAFIZ

See author's posts


Mexico, AS lanjut larangan perjalanan

MEXICO: Mexico dan Amerika Syarikat (AS) bersetuju melanjutkan lagi larangan perjalanan rentas sempadan darat untuk urusan tidak penting sehingga 21 Julai, di tengah-tengah penularan Covid-19, lapor agensi berita Xinhua.

Larangan perjalanan itu dilanjutkan untuk 30 hari lagi sejak ia mula diperkenalkan pada 21 Mac, menurut Twitter Kementerian Hal Ehwal Luar Mexico pada Selasa.

Bagaimanapun larangan itu terkecuali untuk tujuan perubatan.

AS negara di dunia yang paling teruk diancam Covid-19, dengan lebih dua juta kes jangkitan dan korban melebihi 110,000 orang.

Mexico pula melaporkan lebih 150,000 kes jangkitan dan 17,580 kematian.- Bernama

See author's posts


Hantu Tahajud: Realiti kreatif dan ruang keinsafan

Oleh Abang Median Abang Said

KARYA sastera tidak lahir dalam ruang yang kosong, sebaliknya diadun dengan elemen didaktik dan kritikan sosial daripada pengetahuan, pengalaman (sama ada pengalaman diri sendiri atau pengalaman orang lain) yang dibangunkan naratifnya daripada imaginasi serta harapan seseorang pengarang. Tidak dapat dinafikan bahawa karya kreatif mempunyai kaitan yang sangat akrab dengan konflik realiti kehidupan yang dicerna menjadi realiti kreatif. Menurut Sapardi Djoko Damono, karya sastera tidak jatuh dari langit, tetapi diciptakan oleh penulis untuk dinikmati, dihayati, difahami dan dimanfaatkan oleh masyarakat. Sastera adalah lembaga sosial yang menggunakan bahasa sebagai medium yang menampilkan gambaran kehidupan yang merupakan suatu kenyataan sosial. Dalam pengertian ini, kehidupan itu mencakupi hubungan antara masyarakat termasuk melibatkan persoalan batin dalam diri seseorang. Peristiwa-peristiwa yang terjadi dalam batin seseorang yang sering menjadi bahan sastera adalah pantulan hubungan seseorang dengan orang lain atau dengan masyarakat. Tema dan persoalan inilah yang cuba diketengahkan oleh Intan Zubaidah – seorang penulis yang menjanjikan dalam penulisan kreatif di Sarawak – menerusi cerpennya “Hantu Tahajud”.

Cerpen ini bertemakan keinsafan insan atas dosa-dosa lalu yang digambarkan melalui watak Wawa – atau nama sebenarnya, Azwan. Sememangnya, cerpen bertemakan tentang keinsafan dan kesedaran sudah banyak dihasilkan dalam penulisan karya kreatif. Namun, menerusi cerpen “Hantu Tahajud”, pengarang mengolahnya dengan bahasa yang segar dan pemaparan isu yang berbeza sehingga menjadikan pembacaan pembaca mengalir lancar sehingga ke peleraian cerpen.

Cerpen ini banyak memaparkan tentang persoalan batin watak Wawa yang ingin kembali ke pangkal jalan menuju landasan keimanan. Namun perubahannya tetap dipandang dingin oleh masyarakat kampung. Menurut Walleck dan Warren (1988), sastera merupakan realiti sosial dalam mendepani subjektiviti individu dan perkara tersebut dijelaskan melalui cerpen ini daripada sikap masyarakat yang melihat kejahatan pada sisi kejahatan semata-mata, tanpa memberi ruang untuk seseorang itu berubah.

Wawa telah pergi ke surau (latar masa tidak dinyatakan secara jelas oleh pengarang) untuk mengerjakan sembahyang tahajud. Dinyatakan dalam cerpen ini bahawa Wawa menanti kehadiran jemaah yang lain untuk melakukan sembahyang tahajud secara berjemaah. Dalam amalan kebiasaan, sembahyang tahajud tidak dijalankan secara berjemaah. Dalam Kitab al-Majmuk karya Imam Nawawi menjelaskan bahawa tidak disunatkan berjemaah untuk solat sunat seperti solat tahajud tetapi jikalau dilakukan secara berjemaah, solat tersebut masih sah. Namun jikalau dilakukan untuk mendapat pujian manusia maka hukumnya haram kerana jatuh kepada riak. Akan tetapi jikalau bertujuan untuk mengajar orang lain dan menggalakkan mereka melakukan amal seperti kepada watak Wawa yang baharu ingin berubah, maka hukumnya ialah harus dan dapat berbahagi pahala. Dalam cerpen berkenaan pun dijelaskan bahawa Wawa pergi ke surau untuk bersembahyang kerana dia tidak pernah bersembahyang sendiri sama ada solat wajib atau solat sunat yakni setelah dia insaf daripada kesesatannya. Dia masih tidak yakin melakukannya secara sendirian.

Watak Wawa sering bermonolog dalaman tentang dosa-dosa lalu yang dilakukannya, terutama sekali apabila dia berada di kota. Kerlipan lampu dan bunyi muzik yang bising adalah merujuk kepada kelab malam, persis kerlipan dosa yang menyinari kehidupan Wawa suatu ketika dahulu. Dosa-dosa itu jugalah yang menjadi alunan muzik yang terngiang-ngiang di telinga dan pemikirannya. Pengarang tidak menyatakan secara jelas atau secara langsung tentang dosa-dosa yang dilakukan oleh Wawa. Gambaran yang dilakukan hanyalah secara umum untuk pembaca mengaitkan apa-apa sahaja dosa yang sering dikaitkan dengan kebebasan hidup di kota raya. Pengarang hanya menjelaskan bahawa Wawa ditangkap dalam satu serbuan di salah sebuah kelab malam yang sering dia kunjungi. Walau bagaimanapun, Wawa tidak dijatuhkan dengan hukuman berat dan hanya ditempatkan di pusat pemulihan akhlak.

Cuma dalam cerpen ini, pengarang menggambarkan dengan jelas tentang dosa Wawa yang menyerupai wanita. Pada mulanya, pembaca tentunya beranggapan bahawa Wawa itu merujuk kepada watak wanita yang berdandan cantik. Di sanalah antara kejayaan pengarang yang mampu menampilkan unsur saspens dan kejutan kepada pembaca. Gambaran tentang kecelaruan gender ini dijelaskan oleh pengarang dalam cerpennya:

Dia berdandan secantik mungkin. Dengan barang-barang berjenama lagi mahal, dia tampil penuh percaya diri. Tidak lupa pakaian menjolok mata juga solekan tebal menutupi noda, dia berlagak persis seorang ratu.

(Perenggan ke-9, cerpen “Hantu Tahajud”)

Masalah tentang kecelaruan identiti ini dirincikan oleh pengarang melalui dialog yang dibina oleh pengarang dalam cerpen berkenaan. Dialog yang dituturkan adalah dialog yang fungsional kerana mampu menggerakkan plot cerpen dan menganjakkan konflik dalam cerpen berkenaan :

“Bukan Wawan tapi Wawa….” Tegas Wawa, lembut.

“Nama kau tu Azwan. Kau tu jantan. Tak kuasa aku nak panggil kau Wawa!” Marah salah seorang pemuda kampung.

“Nanti aku buatlah pembedahan. Masa tu nanti, jangan pula kau yang masuk meminang….” Balas Wawa bernada geram.

(Perenggan 36-39, cerpen “Hantu Tahajud”)

Pandangan serong masyarakat terhadap golongan kecelaruan gender ini dan kesukaran mereka menerima kesedaran golongan berkenaan menyebabkan golongan tersebut kian menjauhkan diri daripada masyarakat. Perkara ini ada dijelaskan oleh Datuk Dr. Zulkifli Al-Bakri dalam kertas kerjanya “Tuntutan LGBT: Di Manakah Percanggahan di bawah Perlembagaan Persekutuan”. Golongan ini perlu diberikan kesedaran dengan pendekatan yang berhemah. Antara punca utama golongan LGBT tidak mencari penyelesaian untuk mengubati dan merawat diri adalah disebabkan sikap masyarakat sendiri yang suka melabel, mengutuk, mengeji, mencemuh, melaknat dan menghina golongan songsang serta pelaku maksiat. Perkara yang sama telah dialami oleh watak Wawa yang cuba diketengahkan oleh pengarang dalam cerpen “Hantu Tahajud” ini. Dia tidak mendapat sokongan dan dukungan daripada masyarakat kampung untuk berubah.

Antara persoalan batin lain yang disisipkan oleh pengarang dalam cerpen ini ialah tentang rasa malu watak Wawa terhadap masyarakat kampung yang pernah dianggapnya sebagai musuh suatu ketika dahulu. Dia langsung tidak mahu mendengar dan menerima nasihat yang diberikan. Malahan, dia berbangga dengan kemewahannya hidup di bandar dengan rambut berwarna, pakaian terbuka, hidung bertindik dan gaya bicara yang menunjukkan kebaratan. Dalam mengetengahkan persoalan dalam cerpennya, pengarang juga bijak menyelitkan falsafah yang ingin disampaikan. Umpamanya, pengarang menyampaikan falsafah berwuduk yang mampu menghapuskan dosa-dosa kecil bersama-sama air yang menitis dari anggota tubuh seperti yang dirincikan oleh pengarang dalam cerpennya:

Tujuh anggota ini dia ratakan dengan air sebanyak tiga kali dengan penuh makna. Sapuan pertama adalah untuk berhenti dari terus melakukan perkara yang dilarang. Sapuan kedua sebagai tanda penyesalan. Sapuan ketiga merupakan azam untuk tidak mengulangi kesalahan yang sama lagi.

Semoga kejernihan setiap sapuan air wuduk itu dapat memudarkan rasa malunya setiap kali berdepan dengan orang kampung.

(Perenggan 17 dan 18, cerpen “Hantu Tahajud”)

Antara persoalan utama yang cuba diketengahkan oleh pengarang hingga membawa kepada peleraian cerpen berkenaan ialah tentang permasalahan khusyuk dalam sembahyang. Pada mulanya, pembaca mungkin beranggapan bahawa tajuk “Hantu Tahajud” merujuk kepada individu atau golongan yang gigih mengerjakan solat tahajud pada waktu dini hari. Namun, pastinya persepsi itu silap kerana ‘Hantu’ yang diketengahkan dalam cerpen berkenaan adalah merujuk kepada ketakutan watak Wawa terhadap makhluk yang mengganggu ibadah atau solatnya. Tentunya ada kejanggalan atau unsur yang ironi tatkala ketakutan atau kewujudan makhluk tersebut dicitrakan hadir di surau dan mengganggu watak Wawa yang hendak mengerjakan sembahyang. Perkara tersebut mengheret kepada permasalahan khusyuk dalam solat. Bayangan itu mungkin muncul disebabkan Wawa yang tidak khusyuk, lebih-lebih lagi bayangan dosa-dosa lalunya sering mengganggu pemikiran. Khusyuk dalam solat hadir melalui hati yang berasa rendah diri serta pengharapan terhadap yang Maha Kuasa disertai dengan pergerakan yang tenang dan tamakninah serta bacaan yang tartil. Semua elemen ini tidak dapat dibina oleh watak Wawa kerana kelemahannya sehingga terbayang-bayangkan ‘makhluk halus’ yang mengganggu solatnya.

Secara keseluruhannya, cerpen ini dimulakan oleh pengarang dengan teknik deskriptif yang menarik sebelum dimasukkan dengan konflik batin Wawa yang menyerlahkan tema dan persoalan cerpen berkenaan. Perwatakan Wawa sebagai watak bulat juga mampu diwujudkan oleh pengarang dengan berkesan untuk menunjukkan potensi pengarang sebagai penulis yang menjanjikan. Walau bagaimanapun, kelemahan utama cerpen ini ialah pada bahagian peleraiannya. Karya konvensional secara umumnya merupakan karya berbentuk realisme yang memaparkan bentuk tradisi dulce et utile atau ‘yang manis dan yang berguna’ untuk membina didaktisme langsung dalam konteks hubungan karya dengan khalayak.

Cerpen “Hantu Tahajud” ini tidak memberikan unsur didaktisme pada peleraiannya. Pada pengakhiran cerpen ini, sewaktu Wawa sedang mengerjakan solat, dia terdengar suara asing di telinga kirinya seperti yang diungkapkan oleh pengarang: Suara seperti seseorang yang sedang berbisik tetapi butir-butir katanya tetap jelas terdengar.

Disebabkan perasaan takut yang menerjah, bacaan ayat suci Wawa pun berterabur. Beberapa kali dia terganggu dan tersasul sehingga Wawa yang tidak tahan dengan gangguan tersebut telah menoleh ke arah suara tersebut. Pada waktu itulah jantung Wawa berdegup kencang melihat suatu susuk lembaga berbaju putih lusuh, berambut panjang dan berkulit pucat lesi sedang menekapkan wajah serta kedua-dua belah tangannya ke cermin tingkap. Lembaga itu tersenyum lebar lalu menggoyang-goyangkan kepalanya ke kanan dan ke kiri sambil tidak berhenti-henti berkata, “Qulhu… Qulhu… Qulhu…”

Pengarang mengakhiri cerpennya dengan gambaran pesimis yang dialami oleh watak Wawa seperti berikut:

Wawa pun pantas berlari keluar dari surau. Dia berlari sekuat-kuat hati. Terlalu kuat hingga berniat untuk tidak lagi mahu kembali. Iman yang pernah runtuh, belum sempat dibina kukuh, kini bahkan mungkin akan terkubur. Cukuplah sudah diolok-olok.

(Perenggan terakhir, cerpen “Hantu Tahajud )

Dalam cerpen ini, pengarang tidak memberi ruang yang secukupnya untuk watak utama menikmati keinsafannya. Pengarang memberikan gambaran yang negatif hingga keinsafan itu dikatakan akan terkubur. Tentunya gambaran ini tidak menerapkan unsur positif bahawa rasa keinsafan dan taubat itu milik semua selagi ajal tidak memisahkannya daripada kehidupan fana dunia. Mengapa putik keinsafan itu perlu disimbah dengan racun? Mungkin pengarang ingin melontarkan tentang realiti kehidupan tatkala golongan tersebut terus disisihkan oleh masyarakat namun dalam karya kreatif, elemen didaktik perlu ditimbulkan untuk memberikan kesedaran kepada pembaca. Mungkin itu akan menjadi amal ibadah kepada penulis tatkala pembaca memperoleh pengajaran daripada karya berkenaan.

Selain itu, pembaca mungkin akan tertanya-tanya: Bagaimana hantu boleh mempersenda-senda bacaan ayat suci yang dilafazkan oleh Wawa apabila dia tergagap? Lembaga itu digambarkan dalam keadaan tersenyum lebar lalu menggoyang-goyangkan kepalanya ke kanan dan ke kiri sambil tidak berhenti-henti berkata, “Qulhu… Qulhu… Qulhu…” iaitu ayat suci yang tidak mampu diteruskan pembacaannya oleh Wawa. Tidakkah gambaran itu menjadi tidak logik tatkala hantu boleh melafazkan ayat suci al-Quran?

Sebenarnya ‘hantu’ dalam cerpen tersebut merupakan olok-olok yang dilakukan oleh budak-budak nakal yang sengaja untuk mempermainkan taubat yang dilakukan oleh Wawa. Perkara ini dijelaskan melalui ayat terakhir cerpen berkenaan: Cukuplah sudah diolok-olok.

Biarpun Wawa mengetahui bahawa dirinya dipersenda, tetapi perasaan kesal dan kecewa terus menguasai pemikiran dan jiwanya tatkala niat baiknya untuk berubah tidak diterima oleh masyarakat. Pengakhiran yang pesimis ini telah menenggelamkan pesanan positif pada pertengahan cerpen melalui dialog yang dituturkan oleh seorang ustaz sewaktu menyampaikan motivasi kepada Wawa setelah dia ditangkap di kelab malam: “Siapa pun kita, besar mana pun dosa kita, Allah tetap sayang….”

Cerpen “Hantu Tahajud” ini tentu akan memberikan makna yang lebih signifikan kepada pembaca jikalau pengakhiran cerpen itu diubah untuk menyampaikan pesanan yang lebih optimis kepada watak utama cerpen berkenaan. Mungkin pengarang boleh menampilkan watak sampingan yang muncul ke surau pada dini hari untuk mengajar Wawa mengerjakan sembahyang taubat. Cerpen itu boleh diakhiri dengan tangisan keinsafan watak Wawa kerana masih ada penduduk kampung yang menerima perubahannya.

Watak ibu dan ayah Wawa juga tidak dijelaskan oleh pengarang dalam cerpen berkenaan. Perkara ini telah meleraikan talian kekeluargaan yang mampu mengukuhkan lagi binaan plot cerpen berkenaan. Jikalau watak ibu Wawa itu masih hidup, tentu cerpen ini akan lebih mengesankan tatkala doa seorang ibu telah mengubah perilaku songsang anaknya. Jikalau pengarang menggambarkan ibu dan ayah Wawa telah meninggal dunia, elemen rasa bersalah itu akan mengukuhkan lagi keinginannya untuk taubat. Pengarang hanya mengaitkan watak Wawa dengan masyarakat tatkala dia tidak menerima nasihat yang diberikan mereka suatu ketika dahulu. Tentu cerpen ini akan lebih tebal elemen melankoliknya jika pengarang menggambarkan bahawa Wawa mengingkari nasihat ibunya yang sudah tua hingga perubahan drastiknya yang menyerupai perempuan turut menyumbang kepada kematian ahli keluarganya. Walau bagaimanapun, semua itu hanyalah cadangan kepada pengarang untuk mengukuhkan binaan plot dan konflik dalam cerpen berkenaan.

Sebagai pembaca, menelusuri konflik dan persoalan yang diketengahkan dalam cerpen “Hantu Tahajud” memberikan kesan pembacaan yang menyeronokkan. Pengarang mengolah cerpennya dengan bahasa yang lancar dan segar; perasaan watak sama ada ketakutan, kekesalan dan azam dikaitkan dengan unsur alam sehingga mempunyai keselarian yang memberi kesan emosi kepada pembaca. Pengarang juga teliti dengan diksi yang digunakan hingga pengolahan bahasanya terkawal. Hanya dua kesilapan kecil dari aspek ejaan dikesan dalam cerpen berkenaan yang tidak menjejaskan pengolahan cerpen tersebut secara keseluruhan. Di sini menampakkan keseriusan pengarang untuk menghantar karya yang telah disunting dengan baik kepada editor.

Tajuk cerpen yang diolah oleh pengarang juga mampu menjadi tarikan kepada pembaca. Perasaan ingin tahu pastinya terbit dalam jiwa pembaca untuk cuba mengaitkan antara perkataan ‘Hantu’ dengan perkataan ‘Tahajud’ – dua perkataan yang kontras dari segi makna tetapi membentuk satu frasa.

Semoga cerpen “Hantu Tahajud” ini menjadi batu loncatan untuk pengarang menghasilkan karya yang lebih baik pada masa akan datang. Bakat penulisan yang ada pada pengarang seharusnya tidak disia-siakan untuk terus digilap – mudah-mudahan menghasilkan karya yang lebih berkualiti. Semua itu mampu direalisasi oleh pengarang dengan ketekunan dan usaha yang berterusan.

Sekali lagi dipetik ulang kata-kata Sapardi Djoko Damono pada awal tulisan ini tadi bahawa karya sastera tidak jatuh dari langit tetapi diciptakan oleh penulis untuk dinikmati, dihayati, difahami dan dimanfaatkan oleh masyarakat. Oleh itu, karya yang baik itu hadir dengan usaha berterusan daripada pengarang.

Yah, semua itu mampu direalisasikan dengan usaha Intan Zubaidah!

See author's posts


Felda United buru kedudukan 4 terbaik Liga Super

KUALA LUMPUR: Ketua jurulatih Felda United, Mohd. Nidzam Jamil optimis skuad ‘The Fighters’ mampu menamatkan saingan Liga Super musim ini dalam kelompok empat pasukan terbaik.

Bagaimanapun, pasukan itu harus berwaspada dengan pencabar terdekat seperti Pahang dan Selangor kerana jurang mata terkumpul tidak jauh berbeza.

Justeru, Mohd Nidzam berharap pemainnya mengekalkan prestasi cemerlang dalam baki tujuh perlawanan bagi mencapai sasaran berada dalam kedudukan berkenaan.

Skuad ‘The Fighters’ berkongsi lima mata dengan Sabah dan Selangor selepas empat perlawanan, namun berada di tangga kelima menerusi perbezaan jaringan.

“Kami sangat menghormati pasukan seperti Pahang dan Selangor, namun sekiranya kita mengamalkan pendekatan terbaik dalam baki tujuh perlawanan selepas ini, saya yakin kita berjaya meraih kelompok empat pasukan terbaik.

“Paling penting bagi saya, kita seharusnya memanfaatkan kelebihan beraksi di laman sendiri, dan berjaya mencuri sekurang-kurangnya satu mata dari tempat lawan,” katanya kepada Bernama, Jumaat lalu.

Felda United menamatkan saingan Liga Super di tangga ke-10 daripada 12 pasukan menerusi kutipan 19 mata daripada 22 perlawanan musim lepas. -Bernama

See author's posts


Liz bersih pantai secara solo

Adakah tindakan seorang individu mampu memberi impak dalam usaha menangani pencemaran alam sekitar? Apakah kemungkinan usaha tersebut mampu mendatangkan kesan dengan keadaan bumi yang kian tercemar?

Ini adalah antara persoalan-persoalan yang mungkin berlegar-legar di kepala mereka yang prihatin dengan pencemaran alam sekitar yang semakin hari semakin teruk. Pencemaran semakin serius berlaku termasuk udara, air, darat, bunyi dan sebagainya.

Salah seorang yang terkesan dan telah memulakan inisiatif kendiri membersih pantai adalah warga Bandaraya Miri, Elizabeth C. Buri. Beliau yang lebih dikenali sebagai Liz, mula giat membersih pantai secara solo sekembali beliau dari Kuala Lumpur bulan Julai lepas.

Wanita berusia 39 tahun tersebut menceritakan bagaimana beliau membuat keputusan untuk pulang ke Miri setelah berada di Kuala Lumpur lebih 20 tahun dan keadaan pencemaran bunyi, udara, air serta kerja-kerja pembinaan infrastruktur tanpa henti telah meninggalkan kesan mendalam.

“Walaupun keadaan ibu negara berubah tenang dan sunyi semasa tiga bulan pertama Perintah Kawalan Pergerakan (PKP), ia sekelip mata kembali sibuk seperti sedia kala selepas 4 Mei apabila PKP dilonggarkan,” ujar Liz yang merupakan seorang juruterapi pergerakan dan salah seorang pengasas studio yoga dan pilates OurBodySpace berlokasi di Kuala Lumpur.

Pada 18 Mei, tragedi menimpa beliau apabila diserang pada awal pagi oleh dua orang lelaki yang menaiki motosikal semasa beliau membawa anjing peliharaannya berjalan di Jalan Ampang Hilir. Liz bernasib baik kerana penjenayah tersebut melarikan diri setelah perbuatan mereka disergah oleh seorang penunggang motosikal yang lalu di kawasan itu. Namun begitu, beliau mengalami kecederaan di bahagian kaki dan disebabkan ia berlaku semasa kemuncak penularan Covid-19 serta kejadian dianggap kurang serius, kes tersebut telah ditutup.

“Lebih mengecewakan ialah apabila saya tidak dapat pulang ke Miri disebabkan oleh wabak tersebut dan hanya selepas penerbangan dibenarkan ke Sarawak, saya dapat balik untuk cuba menghilangkan trauma emosi dan fizikal,” tambah Liz lagi, “trauma fizikal yang saya hadapi semakin teruk sehinggakan seluruh tubuh saya mengalami ekzema sepanjang bulan Julai..”

Setelah beliau dapat bergerak dan berjalan, Liz telah mengunjungi pantai berhampiran kediamannya untuk menghirup udara segar dan melihat ombak serta melepaskan rasa trauma dan stres. Beliau terkejut melihat pantai yang sering dikunjunginya semasa kecil dipenuhi dengan sampah sarap.

“Saya agak terkilan juga apabila menghubungi rakan-rakan saya di sini untuk membantu, mereka memberitahu yang mereka telah hilang minat kerana mereka sering menyertai program gotong royong pembersihan pantai tetapi keadaan tidak juga berubah,” jelas beliau, “bermula dari situ saya mengambil keputusan untuk melakukan sesuatu meskipun secara solo memandangkan saya pernah mengalami pengalaman kurang menyenangkan apabila berurusan dengan pihak berwajib sebelum ini.”

Liz mula membersih pantai dengan mengutip sampah secara solo di pantai Piasau, Lutong dan Tanjung Lobang setiap pagi hari Isnin sehingga Jumaat dan beliau disertai rakan-rakan semasa hujung minggu. Beliau akan menghabiskan masa sekurang-kurangnya satu jam setengah setiap hari di pantai.

Beliau menambah, “saya telah memuatnaik satu video berkenaan keadaan pantai di Miri dan sejak ia menjadi viral, saya telah dihubungi oleh orang awam dan rakan-rakan yang ingin turut serta membantu termasuk beberapa keluarga dan guru yang ingin mendidik anak-anak mereka tentang kepentingan menjaga kebersihan alam sekitar.”

Baru-baru ini beliau telah disertai oleh 20  penghuni muda Pusat Pemulihan Dadah Kenosis Sarawak untuk membersih pantai Tanjung Lobang dan ahli-ahli Kelab Bot Piasau untuk membersih pantai Piasau.

Menurut beliau, keadaan pantai di Miri turut dapat dilihat di kebanyakan pantai di seluruh Malaysia. Antara sampah buangan yang biasa ditemui adalah botol plastik, beg plastik, plastik pembungkus makanan segera dan lampin pakai buang.

“Semasa tempoh PKP ini, kami banyak mengutip pelitup muka yang dibuang merata-rata. Orang awam masih kurang kesedaran tentang cara pembuangan pelitup muka yang bukan sahaja menyumbang kepada pencemaran alam sekitar malah berisiko mendedahkan kepada kemungkinan penularan wabak,” tambah Liz lagi, “apa yang mereka tidak sedar adalah apa yang mereka buang ke dalam sungai dan laut akan lambat laun kembali kepada mereka.”

Jelasnya, bahan kimia dari bahan buangan akan terurai dan diserap di dalam air laut, menyebabkan pencemaran air yang kemudiannya dicerna oleh hidupan akuatik. Hasil tangkapan di laut yang dimakan mungkin mengandungi toksin hasil pencemaran tersebut dan akhirnya menyebabkan penyakit.

Dengan bantuan beberapa orang rakan beliau, Liz turut menganjurkan program pembersihan pantai di Pantai Trombol Telaga Air, Kuching pada 27 September. Pada 3 Oktober pula, beliau akan menyertai Miri Eco-Beachfest 2020 yang dianjurkan oleh sebuah organisasi belia Paint The World Malaysia. Antara aktiviti yang akan diadakan adalah pembersihan pantai Lutong dan Esplaned Luak.

Wanita bertubuh cilik tersebut kini mengajar di Akademi Latihan Warmonger Miri dan sebagai seorang juruterapi pergerakan bagi mereka yang mengalami kecederaan, kemalangan dan trauma, Liz merasakan kegiatan pembersihan pantai dapat juga sedikit sebanyak membantu mereka yang sedang dalam proses rawatan atau penyembuhan kerana ia adalah seperti aktiviti rekreasi yang mudah serta menenangkan fikiran.

“Konsep gotong royong yang diamalkan adalah sesuatu yang sangat baik tetapi oleh kerana ia diadakan sekali sekala, kita dapat lihat keadaan pantai akan kembali kotor seperti kebiasaan hanya selepas beberapa hari dan ramai yang pada mulanya bersemangat membuat pembersihan pantai pasti akan hilang motivasi,” luah beliau lagi, “ia adalah satu usaha yang perlu sentiasa dilakukan umpama membersih rumah sendiri atau memberus gigi, kita tidak akan menunggu sehingga rumah atau gigi kita kotor baharu kita membersihnya. Sesiapa sahaja boleh melakukannya.”

Kebersihan alam sekitar adalah tanggungjawab bersama dan kita tidak seharusnya menunggu atau mengharapkan pihak berwajib sahaja. Jika kita ingin melihat perubahan, kitalah yang perlu berubah bermula dengan diri sendiri.

Oleh Sofie Sofian

See author's posts


Tabung darah ambil langkah pastikan bekalan cukup

KUCHING: Tabung darah di seluruh Sarawak mengambil langkah bersiap sedia,
bagi memastikan bekalan darah untuk kegunaan hospital di seluruh negeri ini,
mencukupi menjelang Ramadan serta musim perayaan Hari Raya Aidilfitri dan Gawai
Dayak.

Ketua Jabatan Perkhidmatan Transfusi dan Bank Darah Hospital Umum Sarawak
(HUS) Dr Mohammad Masrin Md Zahrin berkata, stok darah di tabung darah berada
dalam keadaan baik iaitu sekitar 900 unit, yang dikenal pasti selamat untuk
kegunaan seminggu.

Bagaimanapun beliau berkata, pendermaan darah secara berterusan daripada
orang ramai amat diperlukan, agar bekalan darah sentiasa mencukupi memandangkan
jangka hayat simpanan komponen darah yang pendek terutamanya platelet.

“Sebelum wabak Covid-19 menular, purata sebanyak 150 beg darah
dikumpul setiap hari di seluruh negeri termasuk 70 beg sehari di Tabung Darah
HUS, namun pada masa ini, terdapat penurunan di dalam permintaan bekalan darah
kerana pengurangan pembedahan elektif,” katanya ketika dihubungi Bernama.

Beliau berkata dalam tempoh Perintah Kawalan Pergerakan (PKP) ini, Tabung
Darah HUS menyasarkan untuk membekalkan sekitar 40 beg darah sehari, bagi
kegunaan pesakit kritikal.

Dr Mohammad Masrin berkata, antara Januari dan Mac lepas, tabung darah di
empat pusat pendermaan darah di seluruh negeri mencatatkan sejumlah 9,751
penderma yang tampil untuk menderma darah, dengan 2,070 daripada mereka
merupakan penderma baharu.

Katanya selain penggunaan media sosial sebagai medium untuk memaklumkan
kepentingan pendermaan darah, pihaknya turut menjalinkan kerjasama berterusan
dengan penderma tetap dan penganjur kempen derma darah seperti agensi kerajaan
dan swasta, institusi pengajian tinggi serta badan bukan kerajaan.

“Cara lain jika terdapat masalah untuk datang ke pusat kutipan darah
ini, contohnya jika ada 10 hingga 20 orang penderma serentak, mereka boleh
menghubungi kami untuk pergi ke lokasi yang sesuai untuk menderma atau kami
akan membawa penderma terbabit dalam jumlah yang kecil bagi memenuhi arahan
PKP,” katanya.

Menurutnya kesemua tabung darah juga sentiasa mengekalkan sejumlah beg
darah yang berlainan kumpulan untuk keperluan kecemasan, selain mempunyai
senarai penderma yang memiliki jenis darah yang sukar didapati untuk dihubungi,
jika diperlukan.

“Sebagai langkah tambahan semasa penularan Covid-19 ini, kami menyediakan
kaunter saringan kesihatan, memastikan penderma memakai penutup hidung dan
mulut, sebelum mereka boleh meneruskan proses pendermaan dan hanya mereka yang
memenuhi kriteria sahaja dibenarkan menderma,” katanya.– BERNAMA

See author's posts


GPS ditumbuh dikena minta semua hak Sarawak

TERIMA KASIH… Datuk Amar Michael Manyin Jawong (dua kiba) nyuaka tepa ngagai Dato Sri Alexander NantaLinggi (tiga kanan) sereta diperatika ADUN Tebedu Dr Simon Sinang Bada (kanan) enggau ADUN Bukit SimujaJohn Ilus (kiba).

SERIAN: Pengawa numbuhka Gabungan Parti Sarawak (GPS) nya chara ke sigi endang patut amat ngambika ulih dikena minta semua hak Sarawak, ku Seketeri Besai GPS Dato Sri Alexander Nanta Linggi.

Ku iya, mayuh amat ubah ba landskap politik menua berengkah ari lima taun ke udah nyengkaum empat parti ba Sarawak ngaga pemutus pansut ari Barisan Nasional (BN) sereta numbuhka serakup baru iya nya GPS.

“Kami ngaga pemutus ke beguna amat pengudah Pengawa Bepilih Besai Ke-14 (PRU-14) ba taun 2018 sereta numbuhka GPS ke bisi dipeda chara pemadu manah.

“Enti kitai meratika gaya ke bisi nyadi diatu, ulih dikumbai GPS ba platform ke betul sereta pemadu manah laban kitai ulih mansutka penemu lebih mayuh agi dikena nentuka utai ke pemadu manah ungkup Sarawak,” ku Kaban Parlimen Kapit nya.

Iya mansutka jaku munyi nya maya pengerami bejadi Aum Besai Sekali Tiga Taun Parti Pesaka Bumiputera Bersatu (PBB) Tebedu kena Hari Minggu ke udah.

Kena 12 Jun 2018, empat parti besai ba Sarawak iya nya PBB, Parti Rakyat Sarawak (PRS), Parti Demokratik Progresif (PDP) enggau Parti Rakyat Bersatu Sarawak (SUPP) madahka diri pansut ari BN sereta numbuhka serakup baru iya nya GPS.

Pengawa numbuhka GPS nya dipadahka Premier Sarawak Datuk Patinggi Tan Sri Abang Johari Tun Openg pengudah aum spesial ke diatur ba Indu Opis PBB, Jalan Bako, Kuching maya pagi hari ke sama.

Nanta ti mega Seketeri Besai PBB madahka, pemenang besai Perintah GPS bulih 78 ari 92 kerusi maya Pengawa Bepilih Besai Nengeri Ke-12 (PRN-12) mandangka rayat Sarawak nyukung parti lokal enti disbandingka enggau parti bukai ari Semenanjung Malaysia.

“Kebuah baka nya laban pemenang besai ulih ngasuh sada Sarawak lebih ingar agi sereta dipebasaka ba tikas Perintah Besai.

“Pemenang nya pemujur ke besai amat reti taja pan mayuh bengkah strategi enggau propaganda ke dikena mayuh bengkah parti lokal nginti undi,” ku iya.

Ba maya ke sama iya mega madahka sayap Pesaka PBB lama amat udah mengkang baka nya nyadi platform politik ngagai raban bansa Dayak ba Sarawak.

Sama bisi enggau maya pengerami nya Kaban Kunsil Nengeri (ADUN) Tebedu Dr Simon Sinang Bada, Datuk Amar Michael Manyin Jawong, ADUN Bukit Semuja John Ilus enggau Seketeri Politik Premier Sarawak John Nyigor.

See author's posts


Lonjakan automasi, digitalisasi pacu pemulihan

KUALA LUMPUR: Kejayaan Malaysia meratakan lengkung Covid-19 telah meletakkan ekonomi pada tahap yang lebih kukuh untuk menarik pelaburan langsung asing, namun, ia juga memerlukan lonjakan besar bagi melaksanakan aspek automasi dan digitalisasi, kata Pengurus Penyelidikan Institut Demokrasi dan Hal Ehwal Ekonomi (IDEAS), Lau Zheng Zhou.

Kerajaan perlu menggalakkan lebih ramai pengeluar terutamanya mereka dari peringkat pertengahan untuk melabur dalam automasi serta inisiatif peningkatan produktivti berasaskan digital yang lain, kata beliau.

Menurut kaji selidik Persekutuan Pekilang-pekilang Malaysia (FMM) dan Institut Penyelidikan Ekonomi Malaysia (MIER), pekilang Malaysia mendakwa bahawa sehingga 40 peratus operasi sudah dilakukan secara automasi seperti dalam pemasangan, pemeriksaan dan pengujian, pembungkusan dan pergudangan.

“Walaupun secara umum, terdapat peningkatan kilang-kilang telah menggunakan aspek automasi, kecepatan transformasi masih lagi rendah. Adalah penting untuk mengetahui apa cabarannya dan di mana adanya jurang dalam dasar sedia ada,” kata beliau kepada Bernama dalam temubual menerusi emel baru-baru ini.

Pandemik Covid-19 dan kejutan yang dicetuskan kepada kedua-dua permintaan tempatan dan global telah menambahkan risiko kepada penggunaan automasi, kata beliau.

“Bagi kebanyakan mereka, terutamanya pengeluar peringkat rendah hingga pertengahan, mereka kekurangan akses kepada platform pengetahuan untuk mengembangkan kemampuan dengan lebih berjaya.”

Penilaian Kesediaan Industry4WRD (RA Industry4WRD) disifatkan sebagai idea bernas untuk membantu syarikat menilai kemampuan mereka memanfaatkan 4.0.

“Tetapi ramai pengeluar tidak dapat menyertai program ini kerana peruntukan dan sumber yang terhad. Ini berlaku walaupun dengan peningkatan kos untuk mendapatkan sumber tenaga kerja asing dan kelebihan yang boleh diperoleh daripada automasi ini,” jelas beliau.

Dalam perkembangan lain, Lau berkata Perintah Kawalan Pergerakan (PKP) bagi membendung penularan Covid-19 turut menekankan kebergantungan pengeksport kepada China untuk mendapatkan bekalan bahan mentah penting yang menjuruskan kepada kos pengeluaran yang tinggi.

“Banyak syarikat multinasional yang sebelum ini bergantung kepada ekosistem rantaian bekalan China telah mempelbagaikan dan berpindah ke negara seperti Vietnam, Thailand dan Malaysia.

“Jadi, kerajaan masih perlu meneruskan dasar terbuka untuk menarik pelaburan berkualiti dalam usaha mempromosikan inovasi limpahan positif serta meningkatkan eksport nilai tambah yang lebih tinggi,” kata beliau.

Penularan pandemik Covid-19 telah menyaksikan eksport Malaysia susut teruk sebanyak 25.5 peratus tahun ke tahun kepada RM62.7 bilion pada Mei tahun ini, iaitu kejatuhan terbesar sejak Mei 2009.

Ini merupakan bulan kedua berturut-turut penurunan dua digit untuk eksport selepas mencatatkan kemerosotan 23.8 peratus tahun ke tahun pada bulan April.

Dalam pada itu, beberapa langkah dasar telah diperkenalkan oleh kerajaan termasuk Pelan Pemulihan Ekonomi dan Pakej Rangsangan Ekonomi Prihatin Rakyat untuk membendung kesan akibat Covid-19 ke atas rakyat dan perniagaan.

Terdahulu, pada awal bulan ini, Lembaga Pembangunan Pelaburan Malaysia (MIDA) menyatakan ia beserta  20 pejabat luar negara dan 12 pejabat serantaunya akan sentiasa berusaha menjalankan promosi pelaburan dalam menarik pelaburan berkualiti daripada kawasan liputan masing-masing meskipun dalam situasi ekonomi membimbangkan disebabkan Covid-19. – Bernama

See author's posts


Sekatan perjalanan berkuat kuasa 7 Oktober

KUALA LUMPUR: Bermula sema-lam, ini hingga 20 Oktober depan, sekatan perjalanan keluar dari Sabah akan dikuatkuasakan berikutan pe- ningkatan kes Covid-19, kata Menteri Kanan (Kluster Keselamatan) Datuk Seri Ismail Sabri Yaakob (gambar).

Beliau berkata, sekatan perjalanan itu meliputi perjalanan dari Sa- bah ke Semenanjung, Sarawak dan Labuan.

“Bagaimanapun, terdapat penge- cualian khas diberikan kepada kes-kes tertentu yang melibatkan kes kecemasan, kematian, per- khidmatan perlu dan lain-lain, yang perlu mendapat kebenaran daripada Kementerian Kesihatan (KKM).

“Mereka yang telah mendapat kebenaran, perlu menjalani ujian saringan Covid-19 oleh KKM seti-banya di pintu masuk destinasi masing-masing,” katanya, dalam kenyataan harian perkembangan Perintah Kawalan Pergerakan Pemulihan (PKP) di sini, semalam.

Jelasnya bagi pergerakan masuk ke negeri itu pula, kebenaran akan diberikan kepada beberapa kategori iaitu rakyat Sabah yang memegang MyKad kod H dan pasangan kepada rakyat Sabah yang memiliki pas imigresen Malaysia, yang sah tempoh yang dikeluarkan oleh Jabatan Imigresen Malaysia, Sabah atau bukti perkahwinan dan sijil lahir anak.

Selain itu, kebenaran turut diberikan kepada pekerja bidang perkhidmatan perlu yang mempunyai pas Imigresen Malaysia yang sah tempoh dan pelajar bukan rakyat Sabah yang mempunyai kad pelajar daripada Jabatan Imigresen Malaysia, Sabah.

Turut dibenarkan, pemastautin tetap Sabah yang memiliki MyPR kod H atau Kad Permit Masuk atau endosmen permit masuk, dalam pasport.

Katanya, bagi anggota perkhid-matan awam persekutuan yang berkhidmat di Sabah, mereka perlu mendapatkan cop Seksyen 66 (1)(d) Akta Imigresen 1959/63 di Pejabat Imigresen Sabah, setelah masuk ke negeri itu.

Mereka yang ingin memasuki negeri itu perlu membuat permohonan kepada Jabatan Ketua Menteri melalui Pejabat Hal Ehwal Dalam Negeri dan Penyelidikan untuk pertimbangan dan perlu menjalani ujian saringan Covid-19 oleh KKM, setibanya di pintu masuk destinasi ma-sing-masing.

Sebarang pertanyaan lain boleh diajukan kepada Bilik Gerakan Bencana Sabah di talian 088-369434.

Sementara itu, Ismail Sabri ber- kata, semalam seramai 363 indivi- du ditahan atas kesalahan ingkar arahan Perintah Kawalan Pergerakan Pemulihan (PKPP).

“Daripada jumlah itu, seramai 307 individu telah dikompaun manakala 56 direman. Antara ke- salahan ingkar arahan PKP termasuk tidak memakai pelitup muka seramai 144 individu, gagal menyediakan peralatan dan rekod butiran diri 129 individu, dan tidak mematuhi penjarakan fizikal seramai 53 orang,” katanya.

Pada masa yang sama, katanya, seramai 151 pendatang tanpa izin dan seorang tekong, berjaya ditahan dalam Operasi Benteng selain lima kenderaan darat turut berjaya dirampas hasil 133 sekatan jalan raya yang diadakan.— Bernama

See author's posts


98 dikurniakan pingat, darjah kebesaran

KUCHING: Seramai 98 penerima dikurniakan pingat dan Darjah-Darjah Kebesaran Negeri Sarawak oleh Yang di-Pertua Negeri, Tun Pehin Sri Abdul Taib Mahmud di Dewan Besar, Astana Negeri, Petra Jaya, semalam.

Istiadat dimulakan dengan pengurniaan Darjah Jasa Bakti Sarawak (DJBS) yang membawa gelaran ‘Datu’ kepada Yang Amat Arif Datu Awang Suhaili @ Suhaidi Ledi.

Sementara itu, penerima bagi Darjah Yang Amat Mulia Bintang Sarawak, Johan Bintang Sarawak (JBS) ialah YDH DCP Dato’ Dev Kumar M. M Sree, Ricky @ Mohamad Razi Sitam dan Shankar Ram Pohumall.

Istiadat kemudiannya diteruskan dengan pengurniaan Darjah Utama Yang Amat Mulia Bintang Kenyalang Sarawak, Johan Bintang Kenyalang (JBK) kepada 12 penerima di antaranya, Lo Khere Chiang, Yusuf Abdul Wahab, Alexander Vincent dan Datin Dr. Zaliha Christine Abdullah.

Pingat Pentadbiran Awam, Johan Perkhidmatan Cemerlang (JPC) dikurniakan kepada 4 orang penerima manakala Pingat Pentadbiran Awam, Pingat Perkhidmatan Cemerlang (PPC) telah dikurniakan kepada 12 penerima termasuk Allahyarham Mohamad Sabari Shakeran.

Darjah Yang Amat Mulia Bintang Sarawak, Pegawai Bintang Sarawak (PBS) pula dikurniakan kepada 20 penerima, manakala Darjah Utama Yang Amat Mulia Bintang Kenyalang Sarawak, Pegawai Bintang Kenyalang (PBK) kepada 46 penerima.

Turut hadir, isteri Yang di-Pertua Negeri, Toh Puan Datuk Patinggi Raghad Kurdi Taib, Dato Sri Dr. Stephen Rundi Utom, Datuk Talib Zulpilip, Datuk Dr. Abdul Rahman Junaidi, Datuk Wilson Ugak Kumbong dan Yang Dipertua Majlis Islam Sarawak, Datu Misnu Taha.

See author's posts


Watak, Kemiskinan dan Konflik dalam “Mona”

oleh Mohd Ali bin Salim (Munsyi Sastera)

TAHNIAH kepada penulis cerpen Mona kerana berjaya menyiapkan sebuah cerita tentang satu watak. Watak yang dipilih menampilkan isu dalam masyarakat lantas mengangkat kepentingan cerpen ini dengan mesej yang dibawa.

Cerpen ini mengisahkan tentang watak Mona yang mahu hadir ke majlis hari jadi Natasha. Demi majlis itu, dia telah membeli gaun merah berharga RM150. Ketika sampai di rumah, ibunya meminta Mona menambah duit untuk membeli ubat. Namun Mona tidak dapat menolong ibunya kerana wang simpanannya telah digunakan untuk membeli gaun merah. Mona hadir ke majlis hari jadi Natasha dan dia sungguh gembira. Mona balik lewat pada jam 1.30 pagi dan mendapati ibunya masih bangun kerana risau akan Mona. Mona menyesal dan amat sayang akan ibunya. Mona ingin mencari kerja selepas balik dari sekolah. Walau bagaimanapun, dia tidak mendapat pekerjaan, bahkan telah pengsan akibat keletihan selepas lari dari Ella. Sepupu Natasha yang menemuinya telah membawa Mona pulang. Mona akhirnya dibanti oleh keluarga Natasha. Cerpen ini ditutup dengan gambaran watak Mona dan anaknya menatapi gambar graduasi dirinya di samping ibu.

Watak Mona merupakan watak utama pilihan penulis dalam cerpen ini. Mona masih bersekolah dan mempunyai teman seperti Natasha, Alia dan Haliza. Mona mempunyai seorang ibu bernama Mak Leha. Mona hanya tinggal bersama-sama ibu kerana bapanya sudah 3 tahun meninggal dunia.

Penulis telah memilih watak Mona mewakili peristiwa dalam masyarakat tentang nasib dan emosi golongan remaja miskin. Penulis menggambarkan perasaan Mona sebagai remaja miskin apabila berhadapan dengan masyarakat di sekeliling, khususnya apabila bersangkutan dengan masalah kemiskinan yang ditanggung oleh watak ini.

Pada permulaan cerpen ini, penulis telah menggambarkan keadaan ini; penulis menceritakan keadaan Mona yang membeli barang persediaan untuk majlis hari jadi kawan baiknya. Mona sebagai seorang kawan baik Natasha ingin meraikan hari jadi kawannya walaupun dia sebenarnya tidak mampu untuk hadir ke majlis hari jadi anak orang kaya. Kehadiran pada hari itu memerlukan Mona berpakaian cantik supaya tidak kelihatan berbeza dengan tetamu yang lain. Mona juga perlu membeli hadiah untuk diberi kepada Natasha. Penulis telah menggunakan watak Mona mewakili golongan remaja miskin apabila dijemput hadir ke majlis hari jadi kawannya yang kaya.

MONA membelek – belek pakaian yang dijual itu, senyumannya melebar. Hatinya berasa tidak sabar untuk menghadiri majlis hari jadi Natasha. Alia dan Haliza pula tengah memilih kasut dan beg tangan untuk dihadiahkan kepada Natasha. Tangannya menarik satu gaun merah, dia mencari tanda harganya. Matanya terbeliak. RM 150.00. Dia tidak menyangka harga gaun itu mencecah ratusan ringgit. Dia menoleh ke arah dua orang kawannya, mereka sudah ke kaunter pembayaran. Mona mengira jumlah wang di dalam begnya. Duitnya hanya cukup untuk perbelanjaan selama satu bulan, itulah duit simpanannya.

Mona, walaupun seorang remaja miskin, tetapi emosi dan keinginannya tetap sama seperti remaja lain yang mahu berhibur dan meraikan kawannya. Dia juga pergi membeli baju dan hadiah menurut Alia dan Haliza untuk hadir ke majlis hari jadi Natasha. Cuma beza bagi Mona ialah dia terpaksa menggunakan wang simpanannya untuk membeli baju baharu.

Mona terlalu teruja untuk hadir ke majlis hari jadi Natasha sehingga membayangkan majlis itu nanti tentulah akan sangat mewah. Oleh itu , dia merasakan bahawa dirinya perlu memakai gaun merah yang cantik untuk hadir seperti tulisan pengarang;

Mona mencapai gaun merah itu dan dia membayarnya. Hanya RM 30.00 yang tersisa. Mereka kemudian pulang ke rumah, Mona membayangkan majlis hari jadi Natasha sangat mewah.

Penulis seterusnya menghadirkan konflik dalam watak Mona akibat daripada tindakannya membeli baju baharu. Naluri remaja yang suka berhibur dan bergaya dilukis oleh penulis bagi menjelmakan watak Mona. Namun persoalan sebenar yang ingin ditonjolkan oleh penulis adalah tentang kesan daripada keinginan seorang remaya miskin yang ingin bergaya seperti orang mampu akan menimbulkan konflik tentang keperluan lain yang lebih mendesak seperti tulisan penulis;

Setibanya di rumah, Mak Leha sedang menyapu daun – daun kering di hadapan rumah. Matanya menangkap beg pakaian di tangan Mona. Mona memberi salam, mak Leha mengerutkan dahinya.

“Kamu dari mana, balik – balik dengan pakaian baru. Kamu beli baju baru? ” Soal Mak Leha.

Mona mengangguk. Dia segera masuk ke dalam rumah. Mona segera bersiap, dia tidak mahu lewat ke majlis hari jadi rakannya. Mak Leha memanggil anaknya.

“Mak panggil Mona?”

Mak Leha mengangguk. Tangannya memegang botol ubat yang kosong.

“Mona ada duit sikit? Mak nak pinjam, ubat mak semua dah habis. Mak nak beli ubat tetapi duit mak cukup-cukup untuk membeli beras saja tadi.”

Konflik timbul dalam diri Mona apabila emaknya yang sakit kehabisan ubat dan memerlukan wang untuk membeli ubat. Apabila dia memohon bantuan Mona, Mona tidak dapat membantu kerana wang simpanannya telah digunakan untuk mendapatkan gaun merah.

Konflik dalam diri Mona terus berkembang apabila tindakannya itu dikatakan tidak wajar oleh emaknya. Keadaan ini menyebabkan Mona terasa bertamah bersalah seperti tulisan pengarang;

“ Eh, habis Mona beli apa tadi? Kalau Mona mampu beli barang mahal, takkan dengan mak sendiri pun hendak berkira.” Mak Leha sedikit kecewa dengan anaknya.

Mona terdiam, dia memikirkan satu alasan.

“ Itu gaun untuk Natasha nanti, Mona bukan belikan gaun itu dengan duit sendiri. Alia yang beri duit, Mona tolong belikan.” Mona menipu.

Mona terasa amat bersalah oleh kata-kata ibunya sehingga dia cuba menafikan anggapan ibunya dengan menipu. Apabila terpkasa menipu ibunya; sesuatu perbuatan tidak baik mendatangkan kesan emosi semakin bersalah dalam diri Mona. Penulis terus menampakkan kesan itu dengan keadaan ibunya yang batuk yang boleh menambah rasa bersalah dalam diri Mona kerana tidak dapat membantu ibunya membeli ubat akibat wang yang sudah digunakan untuk membeli gaun merah.

Mak Leha batuk dengan teruk, dia tidak memaksa Mona, malah berasa bersalah kerana tidak dapat memberi kesenangan kepada Mona.

Malah penulis melanjutkan konflik dalam diri Mona selepas balik dari majlis hari jadi Natasha. Emaknya tidur lewat kerana menunggu Mona balik hingga pukul 1. 30 pagi sedangkan emaknya sakit. Keadaan itu menambahkan rasa bersalah dalam diri Mona.

Mak Leha menunggu kepulangan anak gadisnya. Jam telah menunjukkan pukul 1:30 pagi. Dia mulai risau, mahu menghubungi anaknya tetapi dia sendiri tidak mempunyai telefon bimbit. Mata Mak Leha semakin memberat tetapi dia tetap menunggu anaknya. Tombol pintu tiba – tiba bergerak, Mona terkejut melihat ibunya belum tidur.

“Mak? Mak belum tidur? Sudah lewat malam mak, mak pun tahu kesihatan mak tak seberapa.” Mona mendapatkan ibunya.

“Mak risaukan kamu. Kamu pergi ke mana?” Mak Leha batuk kecil.

Mona menjelaskan dia hanya ke rumah Natasha, dia mengurut belakang ibunya.

Keadaan ibu menimbulkan kerisauan Mona. Mona diselubungi rasa bersalah apabila mengaitkan keadaan ibu dengan tindakannya membeli baju gaun merah untuk meraikan hari jadi Natasha;

Selesai mandi, Mona ke dapur. Dia membancuh air kopi sambil menyiapkan kerja sekolahnya. Dia harus menyiapkannya dengan segera kerana dia mahu tidur, telinganya menangkap satu bunyi. Mona berdiri di hadapan bilik ibunya, bunyi batuk ibunya tidak berhenti. Mona berasa sangat sedih, ibunya semakin tua dan sakit. Dia teringatkan harga baju yang dibelinya tadi dan dia juga teringat dengan ubat – ubatan ibunya.

Mona menangis sendiri, dia berasa sangat bersalah.

Penulis telah mengaitkan beberapa peristiwa dengan masalah Mona. Mona telah mengorbankan wang simpanannya untuk membeli gaun. Pembelian itu menyebabkan Mona tidak dapat membantu membeli ubat ibunya dan dia  terpaksa menipu. Baju gaun itu penting untuk hadir meraikan hari jadi kawan baiknya. Watak Natasha sungguh baik kepadanya. Dia sebagai seorang kawan menghargai hubungan baik itu dan sanggup datang meraikan hari jadi kawan walaupun dia rasa kekurangan dan sanggup menggunakan wang simpanan untuk menampal kekurangan diri agar kelihatan bergaya pada hari jadi kawan karibnya. Mengapakah Mona berbuat demikian? Penulis telah menjelaskannya dengan mengaitkan watak baik Natasha kepada Mona seperti berikut;

Dia akui Natasha banyak membantunya di sekolah, Natasha sangat baik terhadap dirinya. Natashalah yang selalu menghulurkan duit kepadanya apabila dia tiada duit belanja. Bukan itu sahaja, segala buku – buku rujukan juga Natasha yang tolong belikan.

Penulis bukan sahaja menceritakan watak Natasha membantu dari segi kewangan dan buku-buku rujukan. Lebih daripada itu, Natasha sungguh memahami keadaan walaupun tanpa diminta dan diberitahu. Sikap Natasha itu membuatkan hati Mona tersentuh lantas memeluknya seperti peristiwa berikut;

“Aku tahu kau belum makan, aku ada belikan sedikit makanan untuk kau. Makanlah. Waktu rehat akan tamat tidak lama lagi.”

“Kau memang tahu aku belum makan?” Soal Mona dengan sayu.

“Kau kawan baik aku, aku kenal sangat dengan kau. Kau akan ke perpustakaan kalau kau tidak makan.”

Mona memeluk Natasha dengan erat, Mona menjamah makanan dengan lahap sebelum tamatnya waktu rehat.

Petikan di atas membuktikan baiknya sikap watak Natasha kepada Mona. Perwatakan tersebut mengukuhkan struktur plot cerita tentang sebab Mona sanggup membelanjakan wang untuk hadir ke majlis hari jadi Natasha agar kelihatan cantik bagi meraikan sahabat karibnya itu. Namun begitu. penulis juga kritis terhadap tindakan Mona. Penulis mengkritik sebilangan remaja yang suka bergaya melebihi kemampuan sedangkan berpakaian sederhana sudah memadai untuk hadir ke majlis keraian. Kritikan ini disampaikan oleh penulis melalui watak sepupu Natasha seperti berikut;

“Mona, mereka semua sepupu aku.” Natasha memperkenalkan sepupunya.

Mona tersipu – sipu malu, salah seorang sepupu Natasha menegur pakaian Mona yang nampak mahal.

“Cantik baju, mesti mahal.”

“Eh, baju saya sememangnya mahal. Saya yang mendapat malu kalau guna baju murah.” Jawab Mona dengan angkuh.

“Tiada salahnya kalau menggunakan pakaian murah, tidak juga kita membazir.”

Penambahbaikan

Mona merupakan watak utama pilihan penulis yang tugasnya membawa mesej dan gerak laku sesuai dengan perwatakannya dalam cerita. Dalam hal ini, penulis perlu cermat untuk melukis watak hero atau heroin, khususnya yang membawa mesej dan nilai baik. Jika ada sedikit kelemahan, tentulah masih boleh diterima sebagai watak manusia biasa. Namun, jangan sampai kelemahan itu bertentangan sikapnya dalam satu cerita atau ketara percanggahan itu.

Misalnya perwatakan Mona sebagai seorang remaja miskin dan sangat sayang kepada ibunya sewajarnya dilukis sebagai watak baik-baik dan sebagai anak yang beradab kepada ibunya. Namun begitu terdapat beberapa dialog yang bercanggah dalam cerpen ini seolah-olah menggambarkan sebaliknya pula watak Mona. Contohnya dialog seperti berikut;

“Mak, Mona tak ada duit. Mona bukannya kerja, mak pergilah menjual tin – tin kosong yang selalu mak kutip.”

Dialog di atas mencacatkan perwatakan Mona sebagai watak utama yang sepatutnya menagih simpati pembaca agar menghargai watak heroin ini. Namun, dengan petikan dialog di atas telah menggambarkan sikap negatif seorang anak kepada ibunya. Walaupun Mona tidak dapat membantu ibunya membeli ubat, tetapi perkataan ‘mak pergilah menjual tin-tin kosong…” agak keterlaluan diucapkan oleh watak baik seorang anak yang mengasihi ibu.

Contoh percanggahan lain perwatakan juga berlaku tentang pakaian Mona. Mona berkorban membeli baju gaun walaupun tidak mampu; boleh dianggap pengorbanan seorang sahabat baik. Namun dalam situasi lain, percanggahan watak berlaku kerana pakaian cantik itu bukanlah untuk meraikan sahabatnya tetapi tujuan itu telah dicacatkan oleh dialog berikut;

Kesimpulannya cerpen ini baik kerana mempunyai mesej dan kritikan masyarakat melalui watak dan perwatakan yang dibina oleh penulis. Peristiwa-peristiwa dalam cerita pula saling berkait untuk mendirikan plot cerita. Konflik pula dibina telah menghidupkan cerita hingga bergerak cergas hingga ke penghujung cerita. Syabas kepada penulis, teruslah menulis dengan teliti dan diiringi dengan ilmu agar terus bersinar bagai bintang yang tinggi dan kerlipannya boleh dilihat oleh ramai.

See author's posts


Domino’s Pizza tamatkan operasi di Itali

ROM: Domino’s Pizza antara rangkaian piza terbesar di dunia yang berpangkalan di Amerika Syarikat, secara rasmi telah melepaskan aspirasinya untuk bertapak di Itali.

Syarikat itu menutup cawangan terakhirnya di Rom dan Milan tahun lepas, manakala rakan kongsi francais itu, ePizza, telah memulakan proses pembubaran aset dengan harapan dapat memulihkan sekurang-kurangnya sebahagian daripada pelaburan awal, lapor Xinhua.

Laman sesawang syarikat itu tidak lagi beroperasi pada Khamis dan siaran terakhirnya di akaun media sosial adalah pada tahun lepas.

Pejabat media Domino’s Pizza Amerika Syarikat mengesahkan laporan media mengenai penamatan operasi di Itali.

Menurut largest.org, Domino’s ialah rangkaian piza terbesar di dunia dengan hasil tahunan global mencecah AS$12.3 bilion, tetapi syarikat berusia 63 tahun itu gagal bertapak di Itali.

Syarikat itu mula beroperasi di negara itu pada 2015 dengan rancangan untuk membuka sehingga 880 cawangan, tetapi hanya berjaya mengendalikan 29. – Bernama-Xinhua

See author's posts


PUISI

Si Perempuan

Manis si perempuan

usah ditafsir dengan setiap aksara.

Malah gagah si perempuan

juga bukan layak untuk tipuan indera.

Jiwa si perempuan pula

punya upaya melemahkan roh

dalam realiti dan ilusi.

Walau si perempuan itu

tidak pernah tahu tentang keperempuannya.

Farah Diyana

Sarat

Detik ini

Rasa dan fikir

Lemas dalam makna

Lenyap kata

Sirna jiwa

Kabur, lebur, hancur dalam lumpur

Menyusur pantai harapan

Biar sinar kembali benderang

Biar kata kembali bertandang

Menggalas sarat sebuah hasrat

Kasih yang Esa tiada terbebat

Mahrinawati Jalil

Kelab Penggiat Sastera Sarikei (KEPESSA)

Rindu Lagi

Terkadang seseorang lebih memilihuntuk tersenyum,hanya kerana tak ingin menjelaskankenapa ia bersedih …Tidakkah rindu masih kau anggap ada,meski kau kubur dalam-dalam atau kaukaramkan di tengah samudera …Tentangmu,adalah senja yang selalu penuhkeindahan, dan tentangkuhanyalah malam yang larut dalamkeheningan …

Mohamed Azmeer Maula Hamdan

Kuching

See author's posts


PERCEPAT PROSES VAKSINASI

BINTULU: Sarawak mempercepat proses vaksinasi dengan mewujudkan lebih banyak Pusat Pemberian Vaksin (PPV) Covid-19 di seluruh negeri.

Ketua Menteri, Datuk Patinggi Abang Johari Tun Openg berkata, langkah ini termasuk dengan membuka pusat vaksinasi di kawasan perindustrian untuk memastikan pekerja industri tidak ketinggalan dalam mendapatkan suntikan vaksin.

“Kita telah diberikan kebenaran untuk membuka pusat vaksinasi di kawasan perindustrian kerana kita tidak mahu pekerja syarikat yang beroperasi tidak diberikan suntikan vaksin disebabkan beberapa masalah seperti tidak dapat datang ke tempat pusat vaksinasi.

“Jadi, kita telah membuat keputusan untuk membuka pusat vaksinasi di kawasan mereka bekerja,” katanya.

Beliau berkata demikian pada sidang media selepas mengadakan lawatan ke PPV Industri di Press Metal Sdn Bhd, Taman Perindustrian Samalaju semalam.

Tambahnya, lebih 6,000 pekerja Press Metal akan mendapat manfaat dengan pembukaan pusat vaksinasi di syarikat itu.

“Sebaik proses vaksinasi pekerja mereka selesai, Press Metal boleh memberi keizinan kepada syarikat-syarikat lain untuk menggunakan PPV ini,” jelasnya.

Dalam pada itu, Abang Johari memberitahu, satu lagi pusat vaksin di Bintulu akan diwujudkan untuk syarikat-syarikat minyak dan gas.

“Kita akan wujudkan satu lagi pusat vaksinasi di kawasan Kidurong di sini kerana mempunyai beberapa syarikat minyak dan gas serta kontraktor-kontraktor mereka yang beroperasi di sana di mana sistem dan prosesnya adalah serupa dengan pusat vaksinasi di Samalaju.

“Ini adalah untuk cara kita memberi kemudahan dan mempercepat vaksinasi kerana matlamat kita adalah 80 peratus rakyat Sarawak sudah diberikan suntikan vaksin menjelang Ogos ini,” ujarnya.

Turut hadir, dua Timbalan Ketua Menteri Datuk Amar Douglas Uggah Embas dan Datuk Amar Awang Tengah Ali Hasan.

Oleh CAROLYNE UTIH

See author's posts


Belum boleh ‘sparring’

KETUA Jurulatih Skuad Bola Sepak Sukma Sarawak, Ahmad Fairuz Mohd. Yunus memberitahu, pasukannya belum lagi dibenar untuk mengadakan sebarang perlawanan persahabatan.

Ia berikutan Bandaraya Kuching yang masih berastatus ‘kuning’ untuk kes jangkitan  wabak pandemik Covid-19 ketika ini.

“Kita tidak dibenar untuk mengadakan sebarang perlawanan persahabatan ketika ini kerana Bandaraya Kuching masih lagi berstatus ‘merah’.

“Apa pun, para pemain kini masih berlatih seperti biasa mengikut jadual asal,” ujar Ahmad Fairuz ketika mengulas mengenai perkara itu semalam.

Menurut Ahmad Fairuz, pihaknya menerima arahan daripada badan induk iaitu Majlis Sukan Negeri Sarawak (MSNS) agar tidak mengadakan sebarang perlawanan persahabatan untuk tempoh ini.

Katanya, situasi persekitaran di bandaraya ini (Kuching) masih belum selamat dan jalan terbaik ialah harus mengenepikan keinginan untuk mengadakan perlawanan persahabatan.

Skuad gabungan pemain dari beberapa pasukan, Piala Presiden, Piala Belia dan Piala Presiden Kuching FA mula menjalani latihan penuh 1 Julai lalu.

Dengan fokus diberi penekanan oleh Ahmad Fairus terhadap kecergasan selain membentuk kembali persefahaman kalangan pemain yang ada.

Oleh Faizal Bujang

See author's posts


Tun Taib terima kunjungan Abdul Rahman

KUCHING: Yang di-Pertua Negeri, Tun Pehin Sri Abdul Taib Mahmud menerima kunjungan hormat daripada Jawatankuasa Pengelola bagi Majlis Kesyukuran dan Zikir Maulid serta Majlis Perasmian Taman Islam Darul Hana, Majlis Perhimpunan Maulidur Rasul dan Majlis Tilawah dan Menghafaz Al-Quran Peringkat Negeri Sarawak 1442H/2020M, di Demak Jaya, semalam.

Rombongan diketuai Menteri Muda di Jabatan Ketua Menteri (Hal Ehwal Islam dan Dewan Bandaraya Kuching Utara) dan Menteri Muda Utiliti (Bekalan Air) Datuk Dr Abdul Rahman Junaidi dan Yang DiPertua Majlis Islam Sarawak, Datuk Misnu Taha selaku penasihat bersama majlis.

Tujuan kunjungan hormat adalah untuk menjemput Tun Taib ke Majlis Kesyukuran dan Zikir Maulid  serta Majlis Perasmian Taman Islam Darul Hana, Majlis Perhimpunan Maulidur Rasul dan menyempurnakan Majlis Penyampaian Hadiah Tilawah  dan Menghafaz Al-Quran Peringkat  Negeri Sarawak 1442H/2020M.

Majlis Kesyukuran dan Zikir Maulid serta Perasmian Taman Islam Darul Hana akan diadakan di Masjid Darul Hana, Petra Jaya pada 28 Oktober ini manakala bagi Majlis Perhimpunan Maulidur Rasul akan diadakan pada 29 Oktober 2020 di Dewan Majma Tuanku Abdul Halim Muadzam Shah, Kompleks Islam, Kuching.

Bagi Majlis Tilawah Al-Quran Peringkat Negeri Sarawak Tahun1442H/2020M pula, ia akan diadakan pada 7 November depan hingga Majlis Penyampaian Hadiah pada 10 November di Dewan Majma Tuanku Abdul Halim Muadzam Shah, Kompleks Islam, Kuching

Turut hadir dalam kunjungan hormat ini ialah Residen Bahagian Kuching, Sherrina Hussaini dan Pengarah Jabatan Agama Islam Sarawak, Khalidi Ibrahim. -TAMAT.

Gambar 1 – Tun Taib menerima Kunjungan Hormat daripada Jawatankuasa Pengelola Majlis Kesyukuran dan Zikir Maulid serta Majlis Perasmian Taman Islam Darul Hana, Majlis Perhimpunan Maulidur Rasul dan  Majlis Tilawah dan Menghafaz Al-Quran Peringkat Negeri Sarawak 1442H/2020M di Demak Jaya, semalam.

See author's posts


“Kritik saya, bukan pasukan”

KUCHING: Datuk Bandar Majlis Bandaraya Kuching Selatan (MBKS) Datuk Wee Hong Seng mempertahankan pasukan MBKS yang telah mempertaruhkan nyawa bagi membantu memerangi Covid-19 dan berharap orang ramai memahami pengorbanan mereka.

Beliau memberi kenyataan demikian bagi mambalas kenyataan Ahli Dewan Undangan Negeri (ADUN) Pending Violet Yong yang meminta MBKS untuk memperhatikan garis panduan Prosedur Operasi Standard (SOP) untuk Pusat Makanan Kenyalang.

Wee berkata Yong boleh mengkritik beliau kerana tidak teliti di dalam penyediaan garis panduan itu tetapi jangan mengkritik pasukannya.

“Dari 18 Mac hingga hari ini, mereka tidak mengambil cuti. Mereka banyak berkorban.   Jangan mengkritik mereka secara tidak adil,” katanya sebelum pemeriksaan penggunaan Aplikasi Qmunity di Premis Perniagaan di Lebuh India, di sini, kelmarin.

Wee menegaskan bahawa MBKS hanya akan menerima cadangan konstruktif yang dikemukakan melalui saluran yang betul.

“Kami terbuka kepada semua orang. Kami mempunyai perkhidmatan IPeople (aplikasi), WhatsApp (talian) dan aduan. Anda juga boleh menghampiri saya semasa sesi secara mingguan secara langsung  kami di Facebook pada pukul 1.30 tengah hari hari Sabtu,” tambahnya.

Beliau berkata, sekiranya MBKS melakukan seperti yang dicadangkan oleh Yong, kakitangan majlis yang dihantar ke Pusat Makanan Kenyalang atau tempat-tempat lain harus bekerja dari pagi hingga tengah hari hingga tengah malam.

“Kami tidak mampu membelanjakan wang rakyat untuk mengambil kakitangan tambahan untuk mengurus semua restoran.”

“Bagi mereka yang mengendalikan restoran, mereka harus mengukur suhu badan sendiri atau bergabung untuk melibatkan orang lain bagi melakukannya.

“Prosedur Operasi Standard (SOP) sebenarnya adalah petunjuk untuk diikuti oleh pengendali, bukan tugas majlis melakukan SOP untuk peniaga,” kata Wee.

Wee turut menjelaskan bahawa walaupun Kerajaan Persekutuan sekarang memerlukan semua peniaga menggunakan aplikasi mudah alih MySejahtera, aplikasi Qmunity milik Sarawak masih boleh terus digunakan.

Oleh Cheryl Law

See author's posts


Gawai Dayak platform dikena ngerapitka penyerakup

MINTA BEREKAT…Dato Sri Tiong King Sing sama enggau miring minta berekat maya Pengerami Ngiling Tikai GawaiDayak 2022 ke diatur PDP N.53 Bawang Assan malam Hari Enam ke udah. Sama bisi enggau (ari kiba) Lidam Assan, Joshua Ting Fu Ying,Dr. Annuar Rapaee,Jefferson Jamit Unyat enggau Safiee Ahmad.

SIBU: Pengerami nyambut Gawai Dayak nyadi platform dikena ngerapitka penyerakup mensia mayuh ari mayuh bengkah raban bansa enggau agama ba Sarawak.

Presiden Parti Progresif Demokratik (PDP) Dato Sri Tiong King Sing madahka, pengerami nyambut hari besai nya medium dikena ngerapitka kaul semua raban bansa ba Sarawak.

“Malam tu kitai nempa sejarah laban PDP enggau Parti Pesaka Bumiputera Bersatu (PBB) sama bela enggau ngatur program Gawai ke baka tu.

“Nya ngayanka kitai ari PDP enggau PBB bekerejasama nyadi siti ruang bilik dalam  Gabungan Parti Sarawak (GPS),” ku iya lebuh bejaku maya Pengerami Ngiling Tikai  Gawai Dayak 2022 ke diatur PDP N.53 Bawang Assan malam Hari Enam ke udah.

Ku iya, pegawa ngatur pengerami ke baka nya mega madangka semua rayat ba Sarawak sama bela bebasaka panagn diri enggau adat bansa bukai.

“Pengidup kitai meseti bisi penyerakup baru kitai ulih ngemansangka kandang menua diri empu,” ku Kaban Kunsil Nengeri (ADUN) Dudong.

Iya ngarapka pengerami ke baka tu lebih besai agi diatur ba taun nyin ila.

Tiong ti mega Ambassador Spesial Menteri Besai ngagai Republik China setuju ngambika semua Tuai Rumah (TR) ba sitak Kunsil Nengeri (DUN) Bawang Assan dipaduka sererta diberi surat kuasa megai penuduk.

Sama bisi enggau maya pengerami nya Sapit Menteri Pelajar, Inovasyen enggau Pemansang Pengelandik ti mega ADUN Nangka Dr Annuar Rapaee, Sapit Menteri ba Opis Premier Sarawak (Undang-Undang enggau Adat Bumiputera) ti mega ADUN Bukit Goram Jefferson Jamit Unyat, ADUN Daro Safiee Ahamd, ADUN Katibas Lidam Assan, Seketeri Politik Premier Sarawak ti mega Tuai PBB N.53 Bawang Assan Romeo Christopher Tegong, Chairman Ngatur Pengerami Kunsilor Joshua Ting Fu Ying  enggau Tuai  PDP Pampang N.53 Bawang Assan Wong Hua.

See author's posts


Miri kini miliki Makmal Molekular

LIONG CHAI LING

MIRI : Hospital Miri mula menggunakan Makmal Molekular yang menggunakan kaedah Real Time Reverse Transcriptase Polymerase Chain Reaction (RTPCR) dalam pengesanan virus Covid-19.

Makmal Molekular tersebut siap dibina pada 8 April lalu dengan dilengkapi Polymerase
Chain Reaction (PCR).

Menteri Pengangkutan, Datuk Lee Kim Shin berkata, pihak makmal tersebut
melaksanakan proses validasi di bawah seliaan Makmal Institut Penyelidikan sebelum
dibenarkan beroperasi.

Katanya, lima kakitangan yang terlatih ditempatkan di situ untuk mengendali
makmal molekular tersebut.

“Dengan adanya kemudahan ini, pihak hospital dijangka mendapat
keputusan ujian covid-19 dengan lebih pantas kerana tidak perlu menghantar
sampel pesakit ke Kuching lagi.

“Keputusan ujian Covid-19 boleh diperolehi dalam tempoh 48 jam selepas
sampel diambil dan sejak mula beroperasi tiga hari lalu, sebanyak 140 sampel
swap telah berjaya disaringkan,” katanya.

Lee yang juga menteri bertanggungjawab bagi Jawatankuasa Pengurusan Bencana
Bahagian Miri (JPBBM) berkata demikian pada sidang media di Bilik Mesyuarat
Pejabat Residen Miri di sini, semalam.

Menurut beliau, perkhidmatan PCR tersebut disediakan kepada penduduk Zon
Utara Sarawak iaitu Bahagian Miri, Limbang dan Bintulu.

“Hanya mereka yang memenuhi kriteria Person Under Surveollance (PUS)
atau Patient Under Investigation (PUI) semasa saringan.

“Walau bagaimanapun, pihak Hospital Miri sedang berusaha untuk
meningkatkan keupayaan untuk memproses sehingga 134 sampel setiap hari dengan
mengambil kira tenaga manusia dan stok reagen sedia ada,” katanya.

Dalam pada itu, Lee menzahirkan terima kasih kepada penderma makmal
molekular dan kelengkapan PCR Hospital Miri iaitu Syarikat Kumpulan Samling,
semua kontraktor yang terlibat, Makmal Institut Penyelidikan Malaysia dan
Jawatankuasa Pengurusan Bencana Negeri Sarawak yang mengkordinasikan pendermaan
tersebut.

Hadir sama pada sidang media, Pengarah Hospital Miri Dr. Jack Wong dan Pengerusi
JPBBM merangkap Pemangku Residen Bahagian Miri, Abdul Aziz Mohd Yusuf.

See author's posts


Petronas buat laporan polis insiden kebakaran saluran paip gas

KUALA LUMPUR: Petroliam Nasional Bhd (Petronas) mengesahkan insiden kebakaran di Saluran Paip Gas Sabah-Sarawak (SSGP) “berhampiran KP 132, berdekatan Lawas,” Sarawak petang tadi.

Petronas berkata, kejadian itu dipercayai membabitkan kontraktor pihak ketiga yang melakukan kerja ‘tidak berkaitan dengan operasi SSGP berhampiran kawasan izin lalu (ROW) saluran paip’.

“Laporan polis sudah dibuat berhubung kejadian ini dan siasatan menyeluruh akan dilaksanakan,” katanya dalam satu kenyataan.

Syarikat minyak dan gas milik negara itu berkata ia telah menggerakkan pasukan bertindak kecemasan ke kawasan insiden berkenaan.

“Petronas sedang bekerjasama dengan pihak berkuasa tempatan dalam mengawal situasi serta memastikan keselamatan komuniti dan kawasan sekitarnya,” katanya.

Sebelum itu, media melaporkan seorang maut manakala dua lagi cedera selepas SSGP Petronas di Long Ugui, Lawas meletup pada kira-kira 2 petang tadi.

Jurucakap Pusat Gerakan Operasi Bomba Sarawak, berkata pihaknya menerima laporan mengenai kejadian kira-kira jam 2.49 petang sebelum mengerahkan pasukan dari Balai Bomba dan Penyelamat (BBP) Lawas ke lokasi.

Katanya, setakat ini, mangsa yang meninggal dunia hanya dikenal pasti sebagai Hadi Wiyono, manakala mangsa yang cedera dikenali sebagai Hendrick dan Gabriel Meripa.

“Kejadian membabitkan tiga mangsa dengan seorang disahkan meninggal dunia semasa berada dalam sebuah jentera pengorek, manakala dua mangsa cedera melecur di beberapa anggota badan,” katanya dalam kenyataan, hari ini.

Beliau berkata, keluasan kebakaran dan letupan dianggarkan pada jarak radius 400 meter membabitkan dua jentera berat serta sebuah lori. – BERNAMA

See author's posts


SRS Zon 1 Kampung Muhibbah pergiat rondaan

SIMANGGANG: Skim Rondaan Sukarela (SRS) Zon 1 Kampung Muhibbah merupakan organisasi aktif dalam Bandar Simanggang yang kini sedang menggandakan kekerapan rondaan di penempatan mereka.

Susulan rondaan berkenaan, SRS telah melaksanakan Program Jom Ronda bagi mengesan dan mencegah aktiviti mencurigakan dalam penempatan mereka baru-baru ini dengan operasi kali terakhirnya telah pun diadakan pada minggu lepas.

Ketua Perondanya, Ramli Abu Sera berkata, Program Jom Ronda di Kampung Muhibbah telah pun melibatkan penyertaan seramai tujuh ahli yang meliputi pemantauan di kawasan Zon Selatan dan Tengah dalam penempatan mereka.

“Pihak kami amat memandang serius terhadap kemungkinan berlakunya kes kecurian dan pecah rumah dalam penempatan kami (Kampung Muhibbah).

“Atas sebab itu, SRS Zon 1 Kampung Muhibbah bertindak melaksanakan rondaan ini demi mengurangkan risiko berlakunya kejadian tersebut terhadap harta benda dan kediaman penduduk di sini dari semasa ke semasa,” kata Ramli.

Ramli berkata, SRS Zon 1 Kampung Muhibbah tidak akan teragak-agak menyerahkan individu  kepada pihak polis jika ditangkap melakukan jenayah berkenaan di dalam penempatan mereka kelak.

“Kami juga tidak menggalakkan orang luar untuk melepak ke penempatan ini lebih-lebih lagi pada waktu malam sesuai dengan penguatkuasaan Perintah Kawalan Pergerakan Pemulihan (PKPP) sehingga 31 Ogos ini,” kata beliau.

Turut menyertai program, Penolong Pegawai Perpaduan Sri Aman, Siti Nuraiysah Jini dan Pengerusi Kawasan Rukun Tetangga (KRT) Zon 1 Kampung Muhibbah, Latipah Mantali.

See author's posts


Program SMART SBB Advansia (Sarawak) Bantu tingkat pendapatan pesawah

ERA BAHARU… Pihak Advansia (Sarawak) Sendirian Berhad sedang melakukan demonstrasi semburan racundengan menggunakan pesawat dron bersempena dengan Majlis Menandatangani MoU Pengoperasian KilangSPPC Stumbin di Sri Aman pada 1 April lepas.

Kerajaan tidak semestinya harus menjadi menjadi ‘pemain utama’ bagi mempertingkatkan lagi produktiviti penanaman padi serta penghasilan beras demi menampung keperluan penduduk di dalam negara ini.

Ini kerana pihak swasta juga boleh mengambil bahagian dalam usaha ini dengan menyertai pendekatan baharu yang telah dilaksanakan oleh Kementerian Pertanian dan Industri Makanan (MAFI).

Pendekatan baharu yang dilaksanakan oleh MAFI itu digelar sebagai inisiatif SMART Sawah Berskala Besar (SMART SBB) dengan pihak tersebut boleh berperanan sebagai pemain industri untuk meneraju subsektor padi dan beras di negara ini.

Di bawah inisiatif baharu itu, pihak swasta dilihat berkebolehan dalam memperkenalkan inovasi dan idea baharu yang seterusnya dapat menjadikan lagi industri penanaman padi serta penghasilan beras menjadi lebih efisien.

“Terdapat 19 syarikat peneraju SMART SBB di seluruh negara ketika ini (awal April) dan mereka yang memiliki kapasiti untuk menjadi syarikat peneraju inisiatif ini amat dialu-alukan untuk berbuat demikian.

“Kesemua syarikat peneraju SMART SBB dibenarkan saling bekerjasama bagi merancakkan lagi industri penanaman padi serta penghasilan beras di negara ini,” kata Menterinya, Datuk Seri Ronald Kiandee.

Selain itu penglibatan pihak swasta dalam industri tersebut kata beliau juga adalah penting bagi membantu kerajaan mencapai sasaran Kadar Tahap Sara Diri atau SSL beras negara pada paras 80 peratus dan 60 peratus untuk Sarawak menjelang tahun 2030.

Menurut beliau lagi kadar SSL beras negara ketika ini berada pada paras sekitar 63 peratus yang melibatkan keluasan sawah padi sekitar 300,000 hektar dengan kehadiran pihak swasta amat diperlukan bagi memperingkatkan kadar itu.

“Lagi pun Kerajaan Sarawak pada masa sama hanya dapat memenuhi sekitar 38 peratus tahap SSL beras negeri.

“Atas sebab itulah penglibatan pihak swasta amat perlu kerana mereka mampu mewujudkan pengurusan yang lebih efisien dan memanfaat kaedah baharu serta teknologi moden yang diperkenal melalui SMART SBB,” katanya.

Ronald juga berkata penglibatan pihak swasta dijangka dapat membantu meningkatkan hasil pengeluaran padi daripada 3.5 tan metrik per hektar kepada 8 tan metrik melalui tanah sedia ada di masa akan datang.

Terdahulu beliau pada 1 April lepas telah menyaksikan Majlis Menandatangani Memorandum Persefahaman (MoU) Pengoperasian Kilang Pengeluaran Dan Pemprosesan Benih Padi (SPPC) di Stumbin, Sri Aman.

Hadir sama ialah Timbalan Menteri I MAFI, Datuk Seri Hamzah Ahmad,  Timbalan Menteri Pemodenan Pertanian dan Pembangunan Wilayah Sarawak, Martin Ben, Pengerusi PadiBeras Nasional Berhad (BERNAS), Dato Sri Rohani Abdul Karim, Residen Sri Aman, Datu Indit Bangai dan pegawai tinggi kerajaan.

Program SMART SBB di Sarawak kini sedang dilaksana di atas sawah berkeluasan 60 hektar di L2 dan L3 Tanjung Bijat, Sri Aman sambil diselia oleh Kawasan Pembangunan Pertanian Bersepadu (IADA) Batang Lupar dengan kerjasama Syarikat Peneraju Advansia (Sarawak) Sendirian Berhad.

Program  bagi Musim Utama tahun 2021 serta  Luar Musim tahun 2022 ini melibatkan seramai 245 orang peserta dan dijangka dapat meningkatkan pendapatan pesawah sehingga 50 peratus melalui kemudahan infrastruktur dan mekanisasi ladang yang lengkap.

Beberapa kawasan lain di bawah seliaan IADA Batang Lupar juga sedang diusahakan oleh BERNAS melibatkan anggaran kawasan seluas 35 hektar dengan 79 pesawah dilihat berpotensi untuk memperluaskan lagi program berkenaan dalam negeri ini.

Oleh VALENTINE NGUMBANG

See author's posts


Ketepikan perbezaan capai kemajuan

RAKYAT boleh berbangga melihat kemajuan yang negara telah dicapai setelah 57 tahun terbentuk, kata Datuk Abdul Rahman Junaidi.

Menteri Muda di Jabatan Ketua Menteri (Hal Ehwal Islam dan DBKU) itu mengakui agak sukar untuk menggambarkan keadaan Malaysia setengah abad yang lepas namun sekarang rakyat jelas bersatu dan mengenepikan segala perbezaan untuk bersama-sama mencapai kemajuan.

“Saya ingin mengucapkan Selamat Hari Malaysia kepada seluruh rakyat negara ini,” katanya semalam.

Walaupun berdepan dengan kumpulan yang cuba menggugat perpaduan, Dr. Abdul Rahman yakin rakyat Malaysia terus bersatu padu.

“Malaysia hari ini berada pada landasan betul untuk mengecapi kemajuan termasuklah di peringkat global terutama dalam bidang ekonomi,

“Bagi kita di Sarawak, tumpuan terus diberikan kepada ekonomi digital untuk memastikan pembangunan negeri ini setanding dengan negeri maju lain di Malaysia,

“Kita semua sentiasa disarankan untuk terus bekerjasama antara satu sama lain bagi membentuk Malaysia yang maju dan harmoni,

“Marilah kita sama-sama menyumbang kepada pembangunan negara demi kecemerlangan masa depan generasi yang akan datang,” tegasnya.

Menjadi harapan ujar Dr. Abdul Rahman bahawa agar seluruh rakyat Malaysia khasnya di Sarawak terus bersatu padu dan menghayati makna Hari Malaysia dengan penuh iltizam.

“Jangan disebabkan perkara kecil kita berpecah sebaliknya kita perlu terus mengekalkan perpaduan. Buang yang keruh ambil yang jernih,

“Bersama-sama kita memajukan Sarawak supaya setanding dengan negeri maju lain,

“Generasi muda juga memupuk semangat patriotisme dan cintakan negara bagi mengelak perpecahan kerana mereka merupakan pemimpin masa hadapan,” tegasnya.

See author's posts


Sokong kembalikan prestasi

PERSATUAN Badminton Malaysia (BAM) akan terus menyokong pemain perseorangan wanita negara S.Kisona dalam usaha mengembalikan keyakinan diri dan prestasi dirinya.

Presiden BAM Tan Sri Mohamed Norza Zakaria berkata BAM akan membantu pemenang pingat emas Sukan SEA 2019 itu dengan pelbagai bantuan yang diperlukan, termasuk dari aspek psikologi.

Mohamad Norza menekankan setiap individu di bawah BAM akan dilayan seperti anggota keluarga dan memberi jaminan bahawa prestasi atlet berusia 23 tahun itu akan dipantau rapi oleh kakitangan kejurulatihan dan pengurusan.

“Kisona akan menjalani rejim latihan yang bersesuaian untuk mengembalikannya ke tahap sebelum ini dari segi mental dan fizikal serta dari aspek keupayaannya untuk bertanding di kejohanan bertahap tinggi. Kita sedang meneliti perkara ini dan jurulatih juga sedang menyiapkan beliau untuk kejohanan seterusnya.

“Kita mempunyai sistem sokongan yang mencukupi di sini sebagaimana telah saya maklumkan semasa berucap di hadapan anggota majlis. Saya gembira kita semua bersatu di belakang Kisona, beliau adalah sebahagian daripada keluarga ini dan kita sedang menjaga seorang daripada anggota keluarga kita yang sedang melalui trauma dan waktu yang sukar,” katanya.

Mohamad Norza berkata demikian dalam sidang media selepas mempengerusikan Mesyuarat Anggota Majlis BAM di Akademi Badminton Malaysia di Bukit Kiara, Kuala Lumpur, semalam

Kisona sebelum ini menjadi mangsa komen-komen berbaur perkauman di media sosial selepas perseorangan nombor 53 dunia itu tewas pada perseorangan nombor lima dunia Akane Yamaguchi dari Jepun pada perlawanan separuh akhir Piala Sudirman, bulan lepas di Vaanta, Finland.

Beliau dilaporkan berkata insiden berkenaan telah memberi kesan terhadap emosi dan prestasinya semasa persediaan menghadapi kejohanan Piala Uber, yang dianjurkan dalam bulan yang sama di Aarhus, Denmark.

Sementara itu, Mohamad Norza yakin pada keupayaan Kisona untuk mengatasi perkara itu dan optimis bahawa atlet dari Seremban itu akan mampu untuk bangkit dengan lebih bertenaga serta membawa semangat baharu.

Dalam perkembangan lain, Mohamad Norza berkata beliau percaya barisan skuad kebangsaan yang terdiri daripada pemain muda masih dalam kondisi terbaik untuk mengharungi tiga kejohanan berturut-turut di Bali, Indonesia, meskipun telah menjalani jadual perlawanan yang ketat di Eropah sejak September.

Di Bali, pasukan negara akan memulakan cabaran mereka di Kejohanan Masters Indonesia (16-21 November) diikuti kejohanan Terbuka Indonesia (23-28 November) dan Kejohanan Badminton Akhir Jelajah Dunia Persekutuan Badminton Antarabangsa (BWF) pada 1 hingga 5 Disember depan.

“Kami mengikuti perkembangan pemain dan mereka semua dalam keadaan yang baik. Saya berpendapat semua pemain memahami akan tanggungjawab masing-masing dan harap mereka dapat memberikan persembahan yang terbaik kerana ini adalah kejohanan tahap tinggi,” katanya.

Sementara itu, Mohamad Norza turut mengumumkan bahawa Datin Seri Muhaini Zainal Abidin, isteri Perdana Menteri Datuk Seri Ismail Sabri Yaakob, dilantik sebagai Penaung BAM yang baharu menggantikan bekas Timbalan Perdana Menteri Datuk Seri Dr Wan Azizah Wan Ismail yang meletakkan jawatan secara rasmi minggu lepas. -Bernama

See author's posts


Collins Aerospace kembangkan operasi MRO di Malaysia

SYARIKAT AEROANGKASA TERBESAR DI DUNIA… Collins Aerospace akan melabur lebih daripada RM16 juta untuk mengembangkan perniagaan penyenggaraan, pembaikan dan baik pulihnya (MRO) di Malaysia dengan berpindah ke kemudahan baharu di Taman Aerotech Subang.

KUALA LUMPUR: Collins Aerospace, satu daripada syarikat aeroangkasa terbesar di dunia akan melabur lebih daripada RM16 juta untuk mengembangkan perniagaan penyenggaraan, pembaikan dan baik pulihnya (MRO) di Malaysia dengan berpindah ke kemudahan baharu di Taman Aerotech Subang.

Malaysia Airports Holdings Bhd (MAHB) berkata, kemudahan baharu seluas 160,000 kaki persegi itu akan menjadi satu daripada hab serantau Collins Aerospace bagi penyenggaraan komponen pesawat.

Taman Aerotech Subang merupakan taman teknologi tinggi dan penerbangan perindustrian seluas 24.28 hektar terletak di Lapangan Terbang Sultan Abdul Aziz Shah Airport (Subang Airport) yang dibangunkan oleh MAHB sebagai sebahagian daripada pembangunan Aeropolisnya.

“Sebagai sebahagian daripada usaha pengembangan itu, kemudahan tersebut akan menambah keupayaan MRO baharu bagi mesin kitar udara, penukar haba, pemula enjin, injap, kipas dan sistem penggerak Collins Aerospace.

“Kemudahan itu akan menyokong pelbagai pesawat termasuk B787, B777X, A320, A380, ATR 42 dan ATR yang memboleh masa mendarat dan berlepas yang lebih pantas dan perkhidmatan lebih cekap kepada pelanggannya di rantau ini,” kata MAHB dalam satu kenyataan semalam.

Kemudahan itu juga akan bekerjasama rapat dengan Collins Innovation Hub di Singapura untuk meneroka cara baharu bagi menggunakan teknologi canggih untuk meningkatkan kualiti dan aliran pembaikan, kata pengendali lapangan terbang itu.

Pengarah Urusan MAHB, Datuk Iskandar Mizal Mahmood berkata, pengembangan operasi Collins Aerospace di Malaysia dijangka memberi sumbangan besar kepada pertumbuhan industri aeroangkasa negara.

Beliau berkata, Lapangan Terbang Subang telahpun menjadi pusat tumpuan rantaian bekalan aeroangkasa nasional dengan kehadiran pemain global seperti Spirit AeroSystems, Airbus Helicopters, Leonardo, Execujet dan Dassault Aviation.

“Collins  Aerospace bukan hanya sekadar mengembangkan operasi mereka dari segi kapasiti tetapi juga memperkenalkan keupayaan canggih di kemudahan MRO baharu ini. Semua ini akan membantu mengukuhkan lagi kedudukan Malaysia sebagai hab aeroangkasa di rantau ini.

“Ini sejajar dengan objektif yang digariskan dalam Pelan Tindakan Industri Aeroangkasa Malaysia 2030 yang menyasar untuk menjadikan Malaysia sebagai negara aeroangkasa nombor satu di Asia Tenggara,” kata Iskandar Mizal.

Beliau berkata, ketika ini terdapat lebih 60 syarikat beroperasi di Subang Airport yang menyokong lebih daripada 4,000 pekerjaan berkemahiran tinggi.- Bernama

See author's posts